url: =Khapi tung kahna ~ Pu Thangboi :: ZOMI DAILY\nposted on 12 September 2018 at 8:07 am Lomkholna: News, Thangboi\nKhapi tung kahna thu tawh kisai in thu tampi zakzak sa ahih man in athupi lua in kangaih sun nawn khol kei hi. Ahi zong in September 6, 2018 ni lawm Pau Lam Piang leh Pau Pian Khai te’ thusiamna tawh khapi tung kahtohna mun ahi Florida state Orlando khua a Kennedy Space Center kapai tak ciang in ka ngaihsut thak leh ka muhthak thu pawlkhat hong om ahih man in athei nuamte khualna in tawm kong hawmsawn hi.\nKhapi Tung Kahnopna Thu\nGalpi nihna abei ciang in leitung pen America te leh Soviet Union (USSR) te’n phelhawm uh cih theih phial dinmun hong tung hi. Germany gam leh Korea gam bang alang tuak in phelhawm liuliau uh hi. Korea bang tuni dong ki gawmkik zo nailo hi. Zomite zong galpi nihna khit teh gam nih gam thum dong ah kitheh thang toto in tuni dong akitheh thangthang lai phot ih hi hi. Kum tul nih dektak bang kitheh thangna pan in akigawmkik Israel te dan a kigawm kik ding ni ih ngaklah mahmah hi.\nUS leh USSR kikal deihtak kidemna hong piang hi. Tom gen leng mi’ pimuh ding ut tuak mahmah uh hi. 1955 kum in US in vankuumpi (space) ah kah ding hi ung ci’n hong tangko hi. Tua zawh ni 4 ni ahi August 2, 1955 ni in USSR in zong ko zong asawtlo in kah nung ci’n thuk kik pahliah hi. USSR in zo hiau a, April 12, 1961 ni in Vostok akici vankuumpi set (spacecraft) tawh Yuri Alekseyevich Gagarin (1934 – 1968) vankuumpi sung va zin khia hiau hi.\nUS te zong hong thangpai mahmah uh hi. Tua hunlai tak a akumpi uh ahi John F. Kennedy in September 12, 1962 ni in Houston khuapi Texas state a om Rice Stadium tualpi a kikaikhawm mi tulza tampite’ mai ah “We choose to go to the Moon” (Khapi tung kahzawk ding in ih teel hi) ci’n hong tangko khia a mipi zong lawp mahmah hi. A tupna hong tangtung takpi ahih man in hih Kennedy’ kampau pen aminthang mahmah khat hong suak hi.\nUS kumpipa’ tangko zawh kum 7 aphak hun ahi July 20, 1969 ni in Neil Armstrong leh alawmte 2 Apollo 11 tawh khapi tung vakah zo peetmah uh ahih man in US te hong gualzo kik leuleu hi. (Ahi zong in tuhun teh mi pawlkhat in Apollo 11 pen khapi tung kah takpi loding hi. Tua hunlai a USSR tawh kidemna lianlua ahih man a mipite khemna hizaw ding hi aci zong om hi). Bangbang ahi zong anung lam ah zong tamveipi kah khin uh ahih man in khapi tung kahna vai ah US te agualzo mah hong suak phot uh hi.\nKhapi Tung Pan Laikhak\nKhapi tung atuk lian ciang in Neil Armstrong in Houston khuapi a set hawlte lai khak a, “Houston, Tranquility Base Here, The Eagle Has Landed” (Hoihtak phatak in mupi tuta hi) ci’n laikhak pah hi. Tua khit teh khapi leitang asik kawm in “That’s one small step for man, a giant leap for mankind” (Mihing khat in kalneu khat asuan ziau pen mihingbup ading in kuampi khat kantanna hiveh aw) ci hi.\nKhapi Tung Nuntak Zia\nKennedy Space Center ah a video tawh khapi tung a omdante uh ataktak azaih uh hong lak ngiat uh ahih man in kician mahmah hi. A annek a tuidawnte uh paih kullo in set tawh siangsak kik uh a nek theih kik ahi hi. Leitung dan a tampipi nek venvan nam bel hilo hi. Dailenna zong akituak lian a tutsuk kul a avang neu siuseu khat ahi hi. Kisilna khawng zong tui kibuak zuahzuah theih omlo ahih man in damdam in kinawtnawt in kinul kik mai uh hi. Tuisung a om bang uh a, dingtang giugeu cih bang omlo hi. Hoi diaidiai in ki peipei mai uh hi. Khapi tung ah avak khiat ding uh ciang leh aciah kik lam ciang un apuante uh golthei lua ahih man in buai mahmah uh hi. Tuisung om bang uh ahih man in akhe uh gakcip uh a, puan bang asuah ding ciang un akawng ah khat ding ngiat kawm in asuahsak kei leh ki suah zolo hi.\nLeitung i huupna (gravity) omlo ahih man in ih guh ih tang muat baih mahmah ci hi. Tua ahih man in ni khat atawm penpen exercise nai 2 peuhmah bawl kul ci hi. Tua hikei leh leitung atunkik uh ciang aguh uh muatmang thei ci hi. Khan neu sung khat ah aki om khawmkhawm ahih man in kitot hun zong om ci hi. Kitot hang bel tuisung om tawh kibang ahih man in kitup kibet theih bel om samlo ci hi. Leitung ciah kik ding bel kilawp mahmah ci uh hi.\nVankuum Innpi (Space Station)\nHih vankuum innpi pen 1998 kum a US leh Russia kihel in gam hau 15 kipawl a alam uh ahi hi. Hih vankuum innpi ah mi omden a kilaih zeel bek uh hi. Anek adawn ding uh leitung pan khak zeel uh hi. Singgah bang abung sung pan buasuk le uh anuai ah kiasuk cih om tuanlo a tuisung a alaam thei van ih buak bang lel hi. Christmas khawng zong bawl uh a birthday khawng zong bawl thei uh hi. Amau’ nasep pen leitung kikhek zia leh aksi tuamtuam te encik uh hi. Kha 6 halta khawng in mi kilaih uh hi. Leitung pan in alaih dingte atun ciang bang in nuam mahmah uh hi. Akikhen ding ciang bang nn kikawi uh a kakah phial uh hi. Aciah ding pawl in “See you on earth” (Leitung ah kimu ni) ci uh hi.\nHih Vankuum Innpi pan in mihing’ omna ding in anuam penpen ding avot lualo asa lualo leitung dang khat peuh a om kha hiam ci’n a zonzon uh leh avot lua lo alum lualo anuam mahmah ding khat bel mukhia uh ci hi. Tua mun tunna ding in hih leitung pan in khuavak zah a amanlang in pai hi leng kum 500 (light year/khuavak kum) kipai khop ding ci hi.\nVankuum Innpi pan in a etcikna uh pan tuma kum 40 sung in leitung pen sia mahmah ta cih mukhia uh hi. Mihingte’ huaihamna hang mah in hih leitung sa tektek a, vukte nawhtui mahmah ta ahih man in tuipi maitang khang tektek ci hi. Leitung a khuapi minthang tampi tak tui in tuum hak nawnlo ding ahihna kician tak in hong lak uh hi. Atom in gen leng leitung ah mihingte akiteen theih nawnloh ni peello tung ding cihna hi. Mars ah zong tui a om ngei hi a tui akan ciang in asiacip hi ci hi.\nAksite Lak Ah\nAksi pen tam mahmah a billion tampi pha ci hi. A lim mahmah in zong hong lak uh hi. Hih leitung sang agolzaw vive ahi hi. Etlawm thei mahmah hi. Pasian’ bawlsa nahoih tuazah a tam mahmah kawmkal ah Pasian in ei hong phawkkhak citciat pen angtan huai kasa mahmah hi. Tawntung hun (eternity) ah Pasian’ bawlsa na hoihte velvel in ki nitum mai in ka um hi. Tam cihtak in tam ahih man in tua Pasian’ Khutmate en in ih nitum lel ding hi. “Hoih mah si cia maw!” ih cici mai ding hi.\nVideo lahna abei kuan ciang in Vankuum Innpi a nasemte khat in gawsem tawh “Amazing Grace” (Alandang Hehpihna) hong tum hiauhiau hi. Ka lungsim hong sukha mahmah hi. Keibang lel hong it a hong phawk hih zah a lian, hih zah a hoih Pasian’ Itna lamdang mahsi maw kaci bek hi.\nPasian Hoih Taktak Hi! Lai nong simsak lungdam mahmah ing\nPrevious: Malaysia, Puchong vengsung innkhat ii dailenbuk pan gulpi khat pusuakkhia\nNext: Holy Land thu tawmcik ~ Zomi Quavadis\npa mung says\nThu pi lua\nLamzik tungah suntangpi in numei leh pasal omkhawm, palik te’n zonsan


timestamp: atn

url: =Vondeih Kep Ding – 48 (Pau Khan Kap) :: ZOMI DAILY\nVondeih Kep Ding – 48 (Pau Khan Kap)\nposted on 27 August 2016 at 9:28 am UTC+9:30 Lomkholna: Article, Paukhankap\nCristiano Ronaldo deih lua kisa-in a sihpih ngam liang tawngno adingin a etteh huai ama nuntakzai katheih sun tawmno khat hong gen nuam ing.\n1.Aman lungdam na mangngilh lo\nKhatvei interview khat ah a neulai in a tukpeng kimawl pih Albert Fantrau hangin hihciang atung hi ing, ci-in gen hi. “Gualzawhna kangah sim in ka lawm Albert phawk den ing. U-18 Champianship ah ka nih un kimawl khawm hi ung. Nikhat Sporting Manager pa in ka nih un hong sam in, tuni kimawlna ah goal tam khum zawzaw pen Sporting academy kimawlna ah sui kha ding hong ci hi. Tua kimawlna ah amasa goal pen ke’n khum in, goal nihna pen Albert in khum hi. Goal tam khum zawzaw pen Sporting Lisbon Academy ah sui kha ding himawk ahih manin a goal thumna ding pen ko ading in thupi ta hi. Tua leh Albert in bawlung ngah in kungpang pa mai ah amah bek hong hita hi. Kungpan pa nuamtak in khem in goal sut thei hina pi-in amai atai kei adingin bawlung hong pia phei in, ke’n goal thumna ka khum hi. Tua hangin Sporting Academy Lisbon ah asui kha hi ing. Kimawl aman ciangin Albert kiang pai in,“banghang in nang khum thei na pi-in kei hong pia sese na hiam,’’ci-in ka dot leh, Albert in,“Nang pen kei sangin siam zaw teh,” ci-in hong dawng kik hi.\n“Tua lai in Albert in hong pia lo hi leh Ronaldo cih pen leitung in hong thei lokha ding hi. Tua ahih manin Albert tungah a tawntung in ka lungdam hi. Ka lawm Albert ahih leh bel tukpeng kimawlna pan sawtpi pek in tawlnga khin a,”ci-in gen hi.\nJournalists te’n zong Albert Fantrua kiang hong pai in hih thu aman mah hiam ci-in hong dot leh, aman mah hi hong ci hi. Journalists ten a phawk khak thu khat hong om in, tukpeng lah sui nawn lo, na sep kician lah genlian ding omlo himah ta leh taih inn, mawtaw tawh aom lam hong phawk in, Albert kiang ah bangci bangin sum zongin hih bangin neih le lam kicing tak in nunta khuasa in om na hiam? ci-in hong dong hi. Albert dawn kikna hangin journalists ten lamdang sa in kilat liang uh hi.“It is all because of Ronaldo,” ci hi.\n2.Aman apumpi kem in kikhal\n(a) Zu dawn lo-in za zong tep lo hi. A neulai-in a pa in zu suai in zudawn na hangin si ahih manin tuahang in dawnloh dingin khensat hi. Za aih leh bel a kimawlna ah a pumpi a suksiat khak ding launa tawh a tep lo hi.\n(b) A pumpi tungah tattoo om lo. Kum (1) in nih vei ta sisan hawmden ahih manin tattoo a suai lo hi.\n(c) Sprint Champian te zahin taihat in manlang a, NBA Basketball kimawlte sangin zong sangpi diangto zo zaw hi. Scientists te-in agen na-ah, deihtak alungkim zahin a suih tukpeng pen spaceship neu pawl khat sangin manlang zaw hi, ci uh hi.\n(d) Exercise alimbawl luat manin apumpi ah 10% bek a thau hi-in, a dangteng satak bekbek hi.\n(e) Ni (6) leh Nai kua sung angah a khasum pen tu laitak US President Barack Obama i kum khat sung angah khasum tawh kikim hi.\n(f) Khasum atam mah bangin mi cimawh, mi genthei te apanpih kimawlsiam minthang te lak ah zong a piakhia zopen ah om hi.\nTawngno, en zong nek ding i neih loh laitak in a nektang ding uh hong khen in hongpia te, mi i batna dingin hong huh in hong pantah te mangngilh kei ni maw. Na cidamna dingin na pumpi kikhal in, na nu leh na pa deih loh zu, khamtheih tuamtuam leh thaikapna mun te panin agamlapi ah om in maw.\nHong it tawntung,\nPrevious: ZAM Thupuak :: 28 August 2016\nNext: Editor hangsan leh cilgil kisam ~ Francis Lamthang\nTukumsung Singapore meikang ahuaisia pen CK Building\nMinam vai ah Pasian ~ Pau Khat Suan


url: =Pu Col. K Z Moong te dahpihna ~ Dr. James Dongno :: ZOMI DAILY\nPu Col. K Z Moong te dahpihna ~ Dr. James Dongno\nposted on 17 November 2016 at 6:16 pm UTC+8 Lomkholna: Dahpihna, JamesDongno, News, Zomi\nPu Col. Khen Za Moong’ tapa nihna, Dr. Dwight Kai Khan Moong (Dr Thazin Han), leh Dr Angie Cing Khaw Mang (Dr Han Tin Thein) te sanggam, Pi Cing Go Lian’ pasal, Pu Archie Noong Za Moongin Nov. 15, 2016 ni-in ong nusia hi.\nAma hong nutsiatna hangin, a nusiat a pa, a sanggamte leh azi atate tawh akibangin i dah khawm hi. A luanghawm zan, Nov.16. 2016 ni-in Yangon khuapi ah cremation kibawl hi.\nA pa, Pu Colonel-pa pen Pasianin a nuntak sung ah tuni ciang dong cidam gualzawhna, min leh za, neih leh lam ban ah khansauna pia aa, a-it mahmah azi, atanu upen leh tu aa tapa neuzaw pen a lungkim takin kha khia in guui zo hi.\nPasianin hih Zomite kiphatsak pih, Pu Colonel-pa, a tate leh a it a mo leh a tute hi bang haksatna hun sung ah ong ompihin na hehneem henla, mailam ah zong cidam khannuam ong piak sak ciat lai nadingin thu i nget sak hi.\nPrevious: Niangtui manzahding kiselna tawh kibuai in mi kaplum ~ Thang Khan Lian


url: =Zolai Simbu Kum 100 Cin Pawi Ah (1) ~ Hau Za Cin :: ZOMI DAILY\nposted on 7 January 2015 at 11:04 am Lomkholna: Article, Hauzacin\nSingapore pan Kawlpi ni khat in ka tungsuak hi! Singapore pan Zangkong ah, Zangkong pan Kawlpi ah – ut hile hang Tedim a kitungsuak ding ahi hi. Zolai bawlpa Cope topa Zangkong pan Kawlpi a pai ciang ni 7 pan ni 10 sung gunkuang tawh na kihotto hi. Tu hun ciang Singapore ah zing niangtui, Zangkong ah sun ann, Kawlpi ah nitak ann kidelhta hi. Sangmang Cope hun pan tu hun kum 100 sungah khantohna, kikhelna tampi om cih hong lak, hong musak hi. Zomite zong Zolai a thei bek hilo in laibu a bawl ziahziahte hita hang cih hong lak lai hi.\nKum lui pek in Zomi Christian Literature Society ah Secretary Rev. Lian Khen Pau in lai khat hong khak a, tua sungah tukum 2013 pen Zolai Simbu Kum 100 a cin kum a hih manin pawi khat kibawl nuam hi cih ahi hi. Pawi kibawl nuam bek hilo in thusinna leh thusunna zong kibawl nuam ah tua ah nang zong thusung dingin nong kihelzo diam ciin deihsakna laidal kilawm mahmah khat hong khak ahi hi. Kei pen Zolai a zang hi in a puah, a zuun zo pawl zong hituanlo in, ka minam pau leh lai Zolai takpi mite banga a siam gina zong hi kisa kei veng aw ciin ka dawnga, midang a kilawmzaw om ding hi ciin ka zasak hi.\nKo zong limtak ka ngaihsut khit uh ciang kong zaksak uh hi a, nong san zawh ding zong a lamen hi ung hong ci hi. Tua ahih leh nakpi takin lungdam ing; ka hun omdan hong en ningin hong kikum nung, ciin ka dawngkik hi. Moses bangin kampau siamlo kisakna, Joshua bangin naupang kisakna leh David bangin kei sanga khanghamzaw om hilo hiam ka cih manin thakhat in a sang ngamlo, a kilawmzaw om lua ding ciin ka ngaihsutna leh ka upna ka gen ahi hi.\nSia Pau in hong theisiam in, nang nong thusun ding leh gen ding thu pen Zolai leh Zokam bek hilo in tuhun science pilna lam tawh kisai limlim mipite theih ding a hoihte English hilo Zokam tawh hong pulak ding leh khangnote kiangah pilna a kisapna, pilna a zon huaizia hong uang gen dingin kong deih uh hi; a tua dingin nang hong deih hi ung hong cih ciangin kei leltak thugen ka mipihte in hamphatpih ding uh ahih leh ka hanciam kei ding maw ciin ka sang uh hi. Ka nupa un kikum in pai ding ka khentat uh hi. A hun hong tun taktak ciangin lawmnu Cingpi (Vung Deih Cing Valte) in a nasepna nusia theilo, amau sepna ah nurse khempeuh ama khutnuai ah om himawk ahih manin taisan theilo leuleu a, kei bek ka pai hong kulta hi.\nOctober 29, 2013 zingsang nai 5 in tho in zingsang niangtui lawmnu in hong awm sitset a, Polar Fruit Cake tawh hong mehsak in ka nek khit uh ciang thungetna nei in vanlengtual lam ka manawh uh hi. Singapore vanlengtual Changi International Airport ka tun uh ciangin Terminal 2 ah lut in ka van teng uh Singapore International Airlines (SIA) SQ 998 ah ap in nai 7 ah lengkhia ding a hun hong nai mahmahta ahih manin a sungah ka lutsuak pah hi.\nSingapore pen amau gam passport tawite a thupisak mahmah leh a kithupisak nuam gam ahih manin amau gammi leh a gammi banga a tuatte uh (permanent resident) te pen midang lutna ah lutsaklo in amau leh amau konghong tawma lut ziauziau nading kongvang tuambawlsak in tua ah pumpi tung deihtaka kivel cih om vetlo in a lut thei uh hi. Kigualh kullo, kivel kullo a lutsuak in a sungah ka vanleng omna Gate 34 zuanin ka paisuak thei pah hi. A mun ka tun ciang vanleng kongkhak kihong nailo a, vanleng sungah hong lutsak pah nailo uh ahih manin a tuang dingte kingakkhopna ah “Free Internet” computer te mek in ka facebook peuh ka en hi.\nSawt tu manlo cih ciang vanleng kongkhak kihong a, a nunglam a tu dingte lut masa ding cih hi. A lai a tu ding te lut leuleu ding ci; a tawpna ah a mai guala tu dingte ci uh ahih manin a tawpna lam ah ka lut a, a maigual pan sima gual thumna ah ka tu hi. Ka gei ah nungak a kiva mahmah khat hong tu citciat ahih manin ka ihmut suak simsim zong ka ihmu ngam kei hi (hih bel kuamah kiang na gen kei un maw 🙂\nKa veilam ah mikangte khat tu a, English pau zanglo mikangte ahi hi. Ka taklam nungak pen Kawlgam pan India ah Buddha pianna mun Bodh Gaya ah a hawh hi in Buddha tangthu kigelhna laibu India pan kibawl tampi a pua euau hi. Ei Christian te Israel gam hawh, Bethlehem leh Jerusalem hawh bangin amah zong akingaihsun hingel ding hi. Biakna thu mite in kin, thupibawl, hunpia, uangbawl uh hi. Upna maan tak neih ding, a nungta Pasian biak ding a thupizaw kan a hihna tel huai.\nVanleng kongkhak kikhak in a sunga tuang a tamzaw mikang vive hi a, kawlgam ah a khatvei paina uh a tamzaw dingin ka um mawh hi. Banghang hiam cih leh Zangkong vanlengtual ka tun uh ciangin kongkhak ah mite in na dawn zihziah uh a, kawlgam ah sumbawlna leh kizopna ding lam saite leh khuadak dinga khualzin (tourist) te hi in a tunna ding uh hotel te in na dawnsak uh ahi hi. Zomi khat in, a nungcianga hong genna ah, ‘Kawlgam ah mikang hizah nidangin hong zin ngeilo uh hi’ ciliang hi.\nPhulum bangin mikangte phul keei uh himai hi. Vanleng sunga tutna 285 om a, a vekpi in dim hi. A hawlte leh vanleng nungakte kihel nailo in. A tuang mihing 285 lak ah a tamzaw mikang ahih manin a sungah thupulakna khempeuh English kizang hi. Zomi a tamzaw hileh Zokam kizang ding hi cih ka ngaihsun kiukiau hi. Vanleng a lenkhiatna ding mun ah pai a, lengkhia dingin kigual diudeu a, ko a a 6na a hih manin tawmvei ka ngak uh hi. Kei hong kha lawmnu zong inn ciahta ding cih bang khawng ka ngaihsun giugiau hi.\nVanleng sunga mei teng hong kisumit in, a gin hong kikhek a, a pei hong kiling in hong siip ging teta a, hat deuhdeuh hat deuhdeuh in a mailam hong nawk veva a, huih tungah kilamto in a pei in leizulkha nawnlo in khuapi leh inn te, Singapore khuagei a tuipi tunga Tembawpi te akpi ciacia in kimu a, a sawtna ciang Singapore gam kimu nawnlo in a kilengkhiata himawk hi. Malaysia tungah lengto in Thailand gam tungah lengto a, Andaman Sea tungah lengto in Zangkong a lut ding ka hi uh hi.\nMeipi te tungah a kilaptoh khit ciangin vanleng sunga meite hong vakkik a, vanleng nungakte a pheizum ngo sitset uh kidawk hialhial kawma kileh zatzatte hong tam semsem hi. Banghangin vakvak uh hiam i cih leh nek ding Apple Juice, Orange Juice cihte hong hawm uh a, Niangtui leh Coffee zong a duhte adingin hong pia uh hi. Tuisik dawn ding zong om a, vantungah tui sangin apple tui khawng kiduhzaw ciat tawh kibang hi. Singapore Airlines ah vanleng nungakte pen Singapore kumpi in ‘The Singapore Girl’ ciin a ciamteh uh hi a, a melhoih, a thacing, a duangcing, a maitai, a kizen, a thanuam vive kitel hi. Zolia te zah in a hoih dekdek zong om leh kilawm!\nNek ding hong hawm leuleu uh a – ngasa leh singgah ne ding maw, aksa leh singgah leh alu em cih hi a, kei bang alu pen ka khua vuah zong ka ciin den uh hi cih khawng ngaihsun in ka nek tamloh zawk ngasa leh singgah ka tel hi 🙂 Singgah leh moh keu, anteh holing leh mehgahte ban ah ngasa a guh omlo khutpek cia khat tawh buhsih leh benangnek sathau nello a kikang hi a, sa vitvit, khu veuveu in lim mahmah a, i nute’n phalbi zingsang i thawh cianga nek ding a annhuan uh a thuk khu litlit uh hong phawksak hi.\nLim tuak mahmah ahih manin a khu tam pusuaksak manlo in sikkeu, temta leh sikkeuka lakhia in sikkeuka tawh suncip in temta tawh ngasa at khia in ka kam sungah ka guang pah ziauziau hi. Sikkeu tawh suak mehha te suak in ka kamsung mah ka tun zel hi. Limtak haizan sitset leng an lim se ahih man in damdam in ka haizan a, a khum tiuteu ciangin ka valh zel hi. Ahi zongin inn ah i nute huan, i lawmnu te anhuan zah in a lim ding bel leitungah na tam tuanlo himawk ei ka ci veve hi.\nAn kham khit ciang, annek khit ciang hizaw ei, singgahte ne in dawn ding tui tuamtuamte tawh khupsuk leuleu in ka mai a TV kisuaksak pen ka en hi. Ka ut leh football en, ka ut leh News en, ka ut leh movie en, ka ut leh games kimawl cih bangin ka hun hong bei hanhan a, Zangkong khuapi hong kilang dandan hi. Tua tak ciang a pua lam kikhuadak nuamzawata ahih manin music ngaihna ka bil ah thuah in a pua lam ka dak leh gunpi khat Zangkong khuapi laizang ah a luang ka mu hi. Leilak kinaih deuhdeuh in khuapi nai deuhdeuh a, vanlengpei in lei zuutkha in, vanleng kihuang deudeu a, Zangkong vanlengtual ah a tu ka hita mawk uh hauzacinhi.\nA pua ka pusuah leh mi thupi vive – Pu Kapno, President, Tedim Baptist Church Yangon; Rev. Cin Sian Pau, Pastor, TBCY; leh Pu Khup Mung, Zozum te in hong na dawn uh a, lungdam khut kilen in ka kinohset khit uh ciangin ka vante hong laksak lian in mawtaw sungah hong guansak uh a, kei mawtaw mai ah hong tusak in amau a nungah a tuang uh hi. Pu Kapno mawtaw tawh vanleng tual gei ah Annekna Phualpi khat ah hong lutpih uh a, aksa kan, moh leh niangtui lim mahmah hong nekpih uh a; tua mun ah Zozum ulian Pu Khup Mung in:\n“Lengtong Kam Khen kiangah, “Hong ciah nawn kei in. Nong ciah hangin na kimanna ding om kei. Nang hong samte paina lamlam na zui suak maiin” ka cih hiven…”\nciin hong nuisak zaizai a, ka tawl uh hong dam hanhan hi. Zozumpu te kicih dan, kimaingap dante ka muh ciang a ki-it taktak, a kingai taktakte pen suakta takin a nui khawm, a holim khawm, a nuamsa khawmte hi uh cih hong telsak semsem hi. Zomi leh Zomi kimuh pawh nuam buang e maw guai, ngeungau liang ka ci hi… (zop lai ding) Hau Za Cin\nPrevious: Annkhing Kham Ih Cih?\nNext: Ci (Mt 5:13)


url: =Kum 627 sung nalamdang a bawl khin Sisan Siangtho, 2017 ading in tuisuak theilo ~ Jerome Khailek :: ZOMI DAILY\nposted on 20 December 2016 at 8:46 am UTC+9:30 Lomkholna: News, World\nBehiang kum, 2016 sungah thu hoih lo tampi piang khin in na cimtak nai na, 2017 sungah tua sang in a suk zaw thei ding hi. Ki ging khol in!\nNung nino ni (Saturday) a, Italy gam, Naples khua a ki bawl pawi khat ah, Saint Januarius ii sisan siangtho keu pen tui suak thei lo hi ci’n Italy te ii newspaper Stampa in hong report hi. A cih nop na ah 2017 pen thu hoih lo piang ding cih nop na ahi hi.\nParish Topa, Monsignor Vincenzo De Gregorio, in “tuahsiatna leh kaamsiatna te ngaih sun in lau ding hilo a, ei pen thu um mi ii hih mah bang in, thungetna sungah ii ki ap ding thupi hi” ci in gen hi.\nSaint Januarius(San Gennaro) ii vanlian sisan siangtho pawi pen kum khat in tam vei ki bawl hi. Pawi bawl hun sung in ama si siangtho pen maanhai sung ah atui sa in ki koih hi.\nHih dan in ama sisan siangtho pan nalamdang apiang theih na pawi pen kum 1389 peek pan a, kum sim a ki bawl ahi hi. San Gennaro pen kumzalom(Century) 3 lai a Naples gamke khat ii Bishop khat hi in, Roman Emperor Diocletian kumpi pa hun lai in Christians thu um mi te 3500 bang a lom thah lai in a mah zong a pa kha ahi hi.\nTua dan in a sisan siangtho pen a tui suah theih kei leh, mai lam ah hong pai ding hun te ah a kum, a kha in buaina tuam tuam leh haksatna tuam tuam te piang thei hi.\n1939 kum lai in zong a sisan siangtho pen tui suk thei lo in, tua kum mah in Leitung bup galpi nihna(World War II) piang hi, 1980 in zong khat vei piang in Irpinia ah nasia tak in zinglingna(Irpinia Earthquake) piang hi ci in Stampa in report hi.\nRelated: China te’n US te tuinuai Drone matsak ~ TK Lian\nKum 2016 pen bel vaisah khin mah mah hi. US leh UK ah political vai in buai na tampi piang khin a, Syria gamsung ah zong galpi piang in, Aleppo khua bang gal hang in a bei dek tak zo hi.\nPrevious: Turkey gam a Russian Ambassor kikaplum ~ TK Lian\nNext: Tulaai Leitung thuthang Tuamtuam Updates December 19, 2016


url: =ZOMI NAMNI HONG PIANKHIATNA TAANGTHU By Tg. Vungh Za Pau - Laibu Saal\nHome > Thuluui/Articles > ZOMI NAMNI HONG PIANKHIATNA TAANGTHU By Tg. Vungh Za Pau\nZOMI NAMNI HONG PIANKHIATNA TAANGTHU By Tg. Vungh Za Pau\nTua banga hong bawlnate uh kithuak nuam tuan lo-in Kawlgam sunga om minam kimte tawh a kibangin Zomite in Mikangte I dona tangthu ciaptehna-in Zomi Nam Ni hong piankhia ahi hi. Tua tangthu leh-et kik leng:-1939 kum khit ciangin suahtakna ngah nanga hanciamna hong nasia semsem hi.\nZomite’ khuamuhna zong hong zai semsema, Zomi Kipawlkhopna panmunlente in gamkeek Mikang kumpi tung ah anuaia bangin nam 9 na ngen uh hi.\nKawlgam in suahtakna a ngah ciangin Zogam in zong a kibanga a ngah pah nang.ci-in thu nam 9 na ngen uh hi.\nKawlgam in Suahtakna I ngah cilin ahi 1949 kum-a ki-at Gambup Thukhunpi tawh kizui-in Paliman (Parliament) a a dawl tungnung leh a nuainung ci-in dei nih om hi. Zomi namte adingin tua Paliman dawl nih aitang palai puak ding hong kuk ta hi. Paliman ah Zomi tangpi tangtate’ lungkimna tawh a kitel palai puak ding ahih hangin Minam kim Palimante ah gamke dangte bangin Ukpite leh Khawk-ukte’ tel palai puak ding maw- cih thu kitelkhiatna hong omta hi. Tua thu siangsak dingin Zomite kimtaka thu kikupkhopna akhatveina Zomi Nambup Khawmpi (Zomi National Conference) Falam khua ah 1948 kum Tuunkha (February) kha 12 ni pan 22 ni dong nasa takin kibawl hi.\nTua khawmpi a ni nihni-in Tedim pana Pu Thang Khaw Kai in thukhat sung hi. Tua in ‘Suahtakna ngah ma hun lai-in Zogam ah Gamkeekte’ hong nutsiat gamah hoihlo ahi. Ukpite leh Khawkukte’ hong uk cipna hanga a piang mi zawng tangpi tangta tung ah kilawm kituak lo-a siah donna, kuli vanpuate thaman pia lo-a sawlna, mizawng nautangte in khuasisan luanga a thalawhsa, a sepsa tung ah thuman lo-pia laksakna, a kipan a thuneihnate uh uang zatluatnate’ hangin nakpi takin gentheihna kituak hi. Tua ahihmanin hih Ukpi ngeina tawh ki-ukna a zung natawmin longkhia-a ei le ei suakta taka mipi deih Democracy ngeina tawh ki-uk na’ng cih ahi hi. Tua a thusun pen Falam khua huam Lailun khua pan palai Pu Chun mang leh Kanpetlet pan palai Pu Thang Muang te nih in thukimpih pah uhhi. Tua a thusun thukimpihna mipi vote tawh a khensak uh ciangin mipi 5000 sung pan vote sagih bek in nial-a vote 4993 in thakhat thu-in lungkimpih ahih manin kikipsak pah hi. Hih banga atamzaw thukimna tawh Ukpi ngeina a kibeisak nadingin Zomi nam khempeuh mipi deihna tawh ki-ukna ahi Democracy huihdam kidik kha a, khuamuhna mittang hong keuh ta hi.\nHih banga Falam khua-a a kibawl khawmpi in gamkeekte’ hong nutsiat gam hoihlo ahi ukpi ngeina tawh ki-ukna a kibeisak bek tham lo-in: Zomite’ khang tangthu sung ah kithutuah diamdiama Zomi Nam Ni bawl theih denna Mipi atamzaw deihna tawh ki-ukna ahi Democracy ngeina zatna Suahtakna a ngah cil Kawlgam sunga teeng minam tuamtuamte tawh liangko kikim a, kipumkhatna ngahin I gam a kip den na’ng leh Zomite minam vai lampan deihtaka kipanpihna zong ahi hi.\nItem Reviewed: ZOMI NAMNI HONG PIANKHIATNA TAANGTHU By Tg. Vungh Za Pau Description: Rating: 5 Reviewed By: Cinpu Zomi


url: =Iran gamsungah Passenger pua vanlengkhat kia, asungah atuang mi 66 avek un si :: ZOMI DAILY\nposted on 18 February 2018 at 9:01 pm Lomkholna: News, Sawltak, World\nTuni Sunday ni in Iran gam te ii vanlengkhat kia ahih manin mi 66 in sihlawh cih Reuters pan kiza hi. Hih Iran vanleng akiapen Passenger Flight khat kici a, vanleng sungah Passenger leh Crew akigawm in mi 66 atuang uh hi a, avek un sikhinding hi ci’n Airline Spokesman khatin genkhia hi.\nHih vanleng anei pen Iranian carrier Aseman Airlines te hi a, Semirom Town geinai ah khuahun siatluatna “Bad weather” hangin mualkuamsung khatah akia ahihi.\nHih vanleng pen Iran gamsungbuk kikawmna “Domestic Flight” khat hi a, Tehran’s Mehrabad Airport panin alengkhia hi ci’n Emergency Servic es Spokesman Jojtaba Khaledi in genkhia hi.\nMehrabad Airport panin Yasuj City zuanin alen laitak in atuahsia hi a, vanleng sungah Passenger bekbek mi 60 leh vanleng nasem Crew mi 6, akigawm in mi 66 kihel uh cihi. Kamsiatna tawh vanleng sungah atuang mi 66 te’n avek un hong sihsankhin uhhi ci’n Aseman spokesman Mohammad Taqi Tabatabai in State Television ah genkhia hi.\nTua vanleng akiatna munsan pen mualkuamlak hi a, meei sahlua mahmah “heavy fog” ahih manin, ahuhding in Rescue Helicopter tezong aphual ah lengtheilo uh cihi. Tua ahih manin Emergency Workers te’n tua vanleng akiatna mualkuam sungteng ah khetawh pai ngiatngiat in azongding in kuankhia uh cihi.\nKhetawh akuantezong vuuk tamlua mahmah sawnsawn ahih manin, vanleng akiatna aphual taktak atuntheih nadingpen hamsa mahmah hi ci’n Rescue Teams tetawh akithuah Television Reporter te’n State Television ah genkhia uhhi.\nHih akia vanleng pen Twin-engined Turboprop ATR 72 hi a, Mehrabad Airport panin alenkhiat khitzawh Minute 50 khitciangin Radar Screen panin mangthangcip cihi.\nSupreme Leader Ayatollah Ali Khamenei leh President Hassan Rouhani te’nzong hih vanleng kiatna hangin asi te dahpihna Condolences Message khahkhia uhhi. Tuaban ah Transport Minister kiangah hih vanleng kiatna ahang hoihtak kankhiatding in thupiakhin hi.\nMehrabad Airport pen Western Tehran ah aom hi a, adiakdiak in gamsung kikawmna vanlengtual Domestic Airport in akizatzawk hangin, gampua tawh kikawmna International Airport inzong khatveivei akizangthei veve ahihi.\nIran gamsung ah abeisa kumte ahzong vanlengkia cihpen omthei zelzel, kizathei zelzel hi. U.S. kumpi inzong hih Iran gamtepen nitumna West gamte panin vanlengthak leh vanleng vanzat Spare Parts te zuaklohding in Sanctions sawtpipek in apiak ahihi.\nHih akia vanleng ART penzong kum 25 apakhin khat hi ci’n Officials te’n genkhia uhhi.\nIran gamsung ah vanleng tuahsiatna ahuaisia penpen ahihleh 2003 kum tuahsiatna ahihi. Tuakum in Iran gamte ii galvanleng Iranian Ilyushin-76 Troop Carrier vanlengkhat Southeast Iran ah kiasuk in, tua vanleng sungah atuang galkap Revolutionary Guard Soldiers leh Crew akigawm in mi 276 takin sihlawh uhhi. Sawltak #zomidaily\nPrevious: Mexico gamsung ah Helicopter khat kia in mi 13 si, 15 liam\nNext: Hotel khatah mopawi bawllaitak Gas bung puakkham in asi mi 18 phata


url: =Kisin ni ~ Tdkhen :: ZOMI DAILY\nposted on 1 October 2017 at 9:40 am UTC+9:30 Lomkholna: News, Tdkhen\n1. Thusia a gen-mi a maitai om ngeilo-a, thuhoih a gen-mi a maigum om ngei lo hi.\n2. Ngaihsun cian mellopi-in kipau ngiau thei a, i-pau tawh kizui-in kingaihsun kikin, i-ngaisut bangin i-pumpi kilamdang hi.\n3. Thuhoih zakna in lung nuam saka, lungnopna in pumpi cidamna hi. Kamhoih i-pau simin tha-za(Vitamin) a hawmkhia-khia ihi hi.\n4. Thusia zakna in guhmuat sak natna hi a, natna lakah a thuak-hak pen, hong tum nganngan natna hi. Kam hoihlo i-pau simin natna khel nono a khahkhia-khia ihi hi.\n5. Ih mel a hoih hangin kamsiam kei leng, et kikkik kilawh lo hi. Ih melsiat hangin i-kam siamleh etkik bek hilo-in, ngaihsut kik dong kilawh hi.\n6. Mi i-koleh i-kote kisu’n thei, a kici hi. Ih ko-na hang hilo zaw in, i-ko-na kammal i-tung hong tu kik hi zaw hi. Tua mah bangin mite phat leng, i-phatna kammal i-tung hong tu kik ding hi.\n7. Thatang tawh lungnopna zon pen muh baih lo-a, kampauna tawh ahihleh olno takin kimu ziau thei hi. Mikhat pahtawi leng, i-pau khit-ma nangawnin i-kilamdang khin hi.\n8. Ih lawmte khat gal i-suahsak nopleh muhtangpi mahin gal hi ziau thei a, i-galte zong lawm i-suahsak nopleh muhtangpi mahin lawm hong hi ziau thei hi.\n9. Mihoihlo, migilo kigengen taleh, nang a’dingin misia om lo thei lel hi. Misia pen khat zong a hoihna na theihsun tawh pahtawi lecin, mawhneite’ lawm(Jesu bang) na hi ding hi.\n10. Khaici i-tuh ciangin, a limcici, a cidamdam i- tuh hi. Na at-kik ding, na zak kik ding, thu limci, thu cidam-mah, na kam, na leii-ah ki-ciing ta hen!\n11. Ei a ginalo semsem mite haza lo, dem’bawl’ lo-in, “Nang beek hong tua-ci ou lawm” ci-lehang, i-cih sung nangawnin i-ginat lohnate i-mangngilh man ding hi.\n12. Ih Phone-te, mel kimu-lo tong kisanna hitaleh, a thu-te a takin i-kisang thei hi. Ih heh thei-a, i-khasia thei-a, i-lungdam thei hi. Ih thanem thei-a, i-thahat thei hi.\n13. Ei gina takei-leng thuhoih suahkhiat ding maizum kei ni! Thuhoih in ei a’ hilo-in Pasian’ a’ hi. Pasian’ van themkhat lawnglawngin, khoihkhoihin, tawitawi leng ei a’ hong hilel ding hi. Amah alam-naihte a’dinga abawl’sak ahi hi.\n14. Cina-na, natna gilo khat a vei na hihleh phamawh lo hi. “Kei dam zo, kei hat zo, a khansau dingpa, a khansau ding nu hi’ng” cici-in, awng-awng lel in! Maizum nading om lo hi. Cidamna, khansaunate mihing’a’ hilo-in Pasian’ a’ hi. Na cihcih-a, na ciinciinleh nang a’ hong hilel ding hi. A ciingte a’ding mah-a Pasian in hong koih sak ahi hi.\n15. Ih kammalte, i-laigelhte hong en gige, hong tutpih den, i-ziat leh vei-ah a om hi. Thuhoih genin, thuhoih bekbek i-gelhleh, i-veilam-a pa in ciapteh ding neilo-in, i-taklam-a pa a gualzo ding hi. Thuginalo peuh gengenin, i-gelhgelhleh i-taklam-a pa in ciapteh ding neilo-in, i-veilam-a pa a gualzo ding hi.\n16. Thuhoih suahkhiat kidem ni! Lawmhoih tam neih kidem ni! Tua hileh thuhoihlo hong bei semsem dinga, lawm hoihlo hong tawm tektek ding hi.\n17. Kha thupha (Gupna) ngah nadingin kam tawh pulakna(sanna,pomna)kisam ahihmah bangin, Pumpi thupha(lei nopsakna) ngah nadingin zong kam tawh pulakna(sanna, pomna) kisam ahi hi.\n18. Internet pen zat nading a kilawm munmunah i-zattheih nadingin hong ki bawl sak hi.\n(1) Mimal kizop nading mun.(kithuhilhna, ki-cianpiakna, kitai’na, thusim kikupna ding mun ahi hi).\n(2) Lawmta-teng kizopnading mun.(mipi tawh kisai khollote, thu nengneng, ciamnuih gualnuam, nidanglai neulai thu, holimna tuamtuamte zatthei nading mun ahi hi).\n(3) Mi khempeuh in a theih nading mun. (Thuhoih thupha, gambup theih taang ding, zaktaang ding, deidan neilote ahi hi).\n19. Mihon namthum om kinken cih i-phawk ding hi.\n(1) Makai vaihawm lutangte kihel hi. Ih tungsiah mipil milian mihaute kihel hi. Thukan Media lamte kihel hi.\n(2) Ih khangualte, i-lawmluite, utut i-genpihnopte om hi. Tungsiah nuaisiah kuamah a eng’lo mi-laihawl honpi ki om hi.\n(3) Lungzuang, khuangai, lamet bei, lungsim neu tampi om hi. A cimawh, a tuahsia tampi om hi.\nTua ahihmanin hih mihing dawlthum teng tawh a kikhawl den ihi hi. Ih zat kawmkawm mahin, i-zatdan ding, i-zatna-mun dingte i-kisin toto ding hi. A diakdiakin kipawlna min tawh hong kikhahkhia-te leh tavuan-nei, nasep bangin a neite, tha pia pha-mahmah ni. A haksa bangmah om lo hi. Thahat nuam tek ihihmanin tha kipia ciat thei leng cihna hi.(Mite tha i-piakleh a zahnih e’n ngah den ding).\n20. Khuavak Pasian’ tate ihi hi. Tua ahihmanin:-\n(1) Lungkham taleng, lungdam ding!\n(2) Dam ta-kei leng, a dam bangin om ding!\n(3) Zawng ta-leng ahau banga om ding!\n(4) Sumh ta-leng a meet banga om ding!\n(5) Guallel ta-leng a gualzo banga om ding!\n(6) Lau ta-leng a hangsan bang ding!\n(7) Ih tha neem taleh zawhngap lel ding!\n(8) Tagah lubawk khat hita-leng, kha sawm-a suak tektek, cilel ding!\n(9) Pilna sang, sinna sangte nei zo takei leng, kumpite’ kumpipa nei peuh leng, a neu pen zong kumpi hong suak sak thei, cilel ding!\n(10) “Bangbang piang taleh Jesu tawh om peuh leng Hellkhuk sung zong Vangam hi” Billy Graham.\n“Kam na pau uh ciangin mi’ zaknop, mi’ ngaihnop dingin na pau un. Tua hileh na kihopih uh mite khempeuh a’dingin phattuamna kam a pau na hi ding uh hi” (Kolose 4:6). Tdkhen\nPrevious: Mandalay ah apuakkham omin mi 1 liam, Motorcycle khat sia\nNext: Mopa (The Khatan) ~ Dim Lun Zam


url: =Thumaan Ning | Zomi Lyrics Directory :: Zomi Music and Songs Thumaan Ning | Zomi Lyrics Directory :: Zomi Music and Songs\nHoward A. Walter (1883-1918) Joseph Yates Peek (1843-1911)\nJoseph Yates Peek in hih la-aw a phuahna ah panpih-a notation & harmonizing a bawlpih Grant Colfax Tullar bel “Face to Face” (Topa Tawh Maitang Kimu Ding – Xtian La No. 365) la-aw phuakpa ahi hi. Amah August 5, 1869 ni-in America gam Bolton, Connecticut ah suak hi. Kum nih a phakin a nu in sihsan hi. A neu lai-in a nuntakna haksa mahmah hi. Kum 19 a phak laitakin zu khama a omna pan Methodist camp khat-ah piangthak hi. A sawt lo-in lasak a vak lam kiphawka, organ tumin lasa-a, la-aw zong tampi phuak hi. Methodist pawlpi ah ordination kipia a, cialpi bawlna lamah a kipiak ma-in pawlpi khat-ah pastor sem ngei hi. Evangelist Sam Jones, Major George A. Hilton leh evangelist minthang dang tampi tawh kithuah hi. Isaac H. Meredith tawh kikopkhawmin Tullar-Meredith Publishing Company phuan uh a, tua lai-ah kum 30 val president sem hi. Pasian phatna labu tampitak khenkhia-in hawmkhia uh hi. Tua labute sungah ama’ phuah la tampi kihel-a, “Nailed to the Cross,” “Shall I Crucify my Savior?” a cih late minthang deuh hi.


url: =A Nihvei Na GZA Makai Khawmpi Hunding Kipsakna leh Taangko Na\nLeitungbup Zomi te Kipawlna GZA maban te a zom toto theiding aa hong makaih ih Pasian tungah lungdam ko masa hang.\n"A Nihvei na GZA Makai Khawmpi" tawh kisai in a munding Tedim khuapi hi aa, a hunding tawh kisai in Tedim khua sung aa biakna pawlpi tuamtuam pan makai pite a hi GZA Tedim Local Committee te tawh kikum khawm in November 14-17, 2013 sung neihding in ki kipsat hi.\nNovember 14 (Thursday) Zintun\nNovember 15-16 (Friday & Saturday) Sunsung Thu Kikupna leh Nitak Mipi tawh Biakpiak na hun\nNovember 17 (Sunday) Nitak mipi biakpiak kikhopna tawh khawmpi hun kiman ding hi.\nHih khawmpi sungah, GZA Committee 15 sung aa member teng, a kisam mimal tuamtuam leh Tedim, Tonzang, Cikha township sung aa khua hausa khempeuh hong paizo ding in ki lamen hi.\nGZA Tedim Local Committee te makaih na tawh khuasung pan pawlpi tuamtuam te kipawl in zindo ding hong hanciam sawm uh a hih man in lungdam mahmah hang.\nHibang aa minambup tawh kisai vaipi ih neih ciangin sum leh pai tampi mah kisam a hih man in gamsung gampua aa om Zomi a kua mahpeuh in mimal leh kipawl na tuamtuam pan piakkhiatna tawh ma ih pankhop ciat nading in Central Committee pan kong zawn uh hi.\nHih khawmpi aa ding sum leh pai tawh hong panpih dingte in Yangon ah Pa Tuangpi (GZA Sumkem Pipa - Phone: 095116182) ah nana khak un. Gamdang aa om ten keitung ah nongkhak nop vua leh (U.S.Phone 918-409-3963) ah hong theisak masa le uh cin sumkhak nading Bank Account number kongpia ding hi.\nIh khawmpi nuamtak leh lawhcing tak aa ih neih theih nading in thungetna tawh mapang ciat ni.\n"A teltuam Israel mite ah ompih bangin vanglian Pasian in Zomi te hong ompih hong makaih den ta hen!"\nDon Khan Khup\n4/14/2015 05:03:29 am\nKa ngaklah mahmah Hong Tung ta hi ..GZA


url: = Thi zawk ciangin nuntakna thak a om lai tu le?\nDokna: "Thi zawk ciangin nuntakna thak a om lai tu le?"\nZokikna: Thi zawk ciangin nuntakna thak a om lai tu le? ci dokna sia a kidong mun dokna ahi hi. Job in hibangin son hi. “Numei sungpan a piang mite ii nuntak na in tomkal sung bang bek hi in, haksatna nam kim taw kidim hi. Pakpalh bang bek ahi hi. Tuikhu taw a kibang hi. Sauveipi a om thei bua hi….. Mikhat a thi zawk ciangin nuntakkikna anga thei tu ziam?” (Job.14:1-2,14)\nJob bangin hi dokna in eite zong hong dong ahi hi. Ih thi zawk ciangin bang piang tu ziam? Ih thi zawk ciangin bangma piang nawnngawlin bocip lel tu ziam? Mihing te sia suakin ahun cinciangin lei ah kitu-a, a bocip lel ziam? Ih pai natu mun ki bang tek tu ziam? Ahibua le kibang ngawl tu ziam? Vantungngam le hellngam sia om takpi tu ziam?\nThi zawk ciangin nuntakna om ahi hunlam Lai Thiangtho in hong son bek ngawlin hi tawntung nuntakna sia vangletna taw kidim ahina zong hong son hi. A sonna ah “Pathian a itte a dingin a kivawt innpi ii a hoina, vantungngam sia kuama in mu ngeingawllai-in kuama in zong za ngei ngawllai uh hi. Ahoi zia sia kam ii son thei tu hingawl hi” (ICorinte. 2:9). Pathian sia mi bangin hong piang a, Jesu Khris kici-in, ama hileitungah hong suak in tawntung nuntakna sia letsongin hong pia ahi hi. “ Ahizongin ama in ih mawna hangin kisat nimna hong thuak hi. Ih khelhnate hangin vawtsiatna hong thuak hi. Ama in ih thuak tu ngimnateng hong puak sakin thinnopna hong pia hi. Ama liamma hangin eite in damna ih nga hi” (Isai. 53:5).\nJesu in ih thuak tu thukhenna theampo hong lak sak siatin thinglamte tungah a nuntakna hong pia lai hi. Nithum zawk ciangin thina pan hinkikna taw in thina zo ahina hong lak hi. Ama sia vantungah aka kik ma-in mi tul tampi mai ah ki langin hi leitungah nisawm li sung bang hong om hi. Romte. 4:25 na sungah, “ama in ih mawna hangin thina hong thuak a, eite thumanmi ih sua thei na tuin thina panin hong tho to kik hi” ci hi.\nJesu thawkikna sia akison thathong hi ngawlin a takpima ahi hi. Ama sia thokik takpi ahi hunlam sawltak Paul in thiangtakin hong son hi. Kuama in a nial thei bua hi. Hi thawhkikna sia Christain upna ii kingakna suangpi ahi hi. Banghangziam ci le Khris a kithawkik sak bangma-in Khris a ummi theampote zong thina panin a tho kik tu ahina hong lak hi.\nJesu Khris ii a thawkikna sia thi zawkciang-a nuntakna om ahina hong lak hi. Khris sia a tho kik tu theampote sungpan a masa phit bel ahi hi. Adam taw a kizom mi theampo tungah pumpi thina hong theng hi. Ahizongin Jesu Khris upna hangin Pathian innkuan a suak theampote in nuntakna thak a nga tu uh hi (1Cor.15:20-22). Pathian in Khris sia thina panin a thawkik sak bangma-in Jesu hong pai kik ciangin eite zong a vanglian pumpi taw ih tho kik tu hi (1Corinte.6:14).\nA sisa mi theampo a thaw kik hangin, a tho kik mi theampote in vantung ngam a nga batu hi. Hi leitungah ih om hun sungin ih thi zawk cianga ih thetna tu mun ih tel tu ahi hi. Tua ahimanin hi leitungah ih nuntak hun sungin ih telna tungtawnin thu hong kikhen tu ahi hi. Mi theampo khatvei si tu hi ci-in Lai Thiangtho in hong son hi. Tua zawk ciangin thukhenna ih thuak tu hi (Hebrewte.9:27). Khris upna hanga thuman na a ngah mi khempeuhte in vantungah tawntung nuntakna a nga ding uh hi. A hizongin Khris sia Ngumpa le Topa tu-in a nial mi theampote in tawntung thina meilipi sungah kikhia tu uh hi. (Mate.25:46).\nHell sia vantungngam taw ma kibangin a om takpi ahi hi. Hi mun in thuman ngawl mite tawntung ngimna a thuakna tu mun ahi hi. Pathian thin-ukna a tawntungin thuak tu uh hi. Amate in tua mun ah haksatna namkim a thuak tu uh hi. Maizum na zong a thuak tu uh hi. Hell sia taw nei ngawl dumpi-in ki son hi (Luke.8:31, Thuplkna. 9:1). Meili pi, kat le meikuang omna, tua munah ngamtat pha ngawlte a tawntung in ngimna a thuak tu uh hi (Thuplkna. 20:10). Hell sungah kaana le ha ngawina aw bek kiza tu a, dahna le haksatna bek taw kidim tu hi (Mate.13:42).\nMipha ngawlte thina hangin Pathian a lungdam ngawl het hi. Ahizongin amate a khelhna uh panin kisikkik-a tawntung nuntakna a nga tu Pathian in a dei hi (Ezek.33:11). Ahizong in Pasian in ih ban panin hong kai ngawl tu hi. Eite in ama ih teel ba le ama hong piak tawntung nuntakna sia a nial ih hihi. Hi leitungah ih nuntakna sia ih thi zawk cianga ih thetna tu mun ih teel thei na’ng hun hong ki piaksa ahi hi. Thu um mite ahi le ih thi zawk ciangin Pathian taw vantungah ih mangkhawm tu hi. Thu um ngawlte ahi le a sih zawk ciangin tawntung meiliipi sungah a kikhia tu uh hi. Thi zawk ciangin tawntung nuntakna nga a,tawntung meiliipi taw bangbang kipeal thei tuhi ziam? Lampi khat bek om hi. Tua in Jesu Khris upna le muanna ahi hi. Jesu in, “Keima in thawkikna le nuntakna ka hihi. Kei hong umte in a thi hangin a hing kik tu hi. Kei hong um mi theampo thina taw a ki pelh tu uh hi…” (John. 11:25-26).\nHih man ngen ngawl a hong kipia tawntung nuntakna sia mikim a tu ahi hi. “Tapa a ummi theampote in tawntung nuntakna a nga tu uh hi. Ahi zongin Tapa a nialte in tawntung nuntakna mu ngawl tu uh a, Pathian thin-ukna a mate tungah om cip tu hi” (John. 3:16). Ih thi zawk ciangin Pathian hong piak letsong tawntung nuntakna nga thei natu lampi om nawn ngawl tu hi. Ih thi zawkciang tawntung nuntakna ih nga tu le ih nga ngawl tusia hi leitung ih nuntak hun sungin ih heak tu ahi hi. Jesu Khris ih san le tawntung nuntakna ih nga tu a, ih nial le tawn tung nuntakna ih nga batu hi. “Tuni in Pathian hong piak hun hoi hi-in tatkhiatna ni ahi hi” (2Corinte.6:2). Pathian ih langdona, ih mawna hangin Jesu Khris in thina hong thuak sak hi ci a ih up le, hi leitungah a kicing nuntakna a nga bek hi ngawlin ih thi zawk ciangin zong tawntung nuntakna nga in Khris taw a tawntungin ih mang khawm tu hi.


url: =TEDIM GAMAH CNF-TE GAM PIA LO DING\nTedim August 14\nCNF in Tedim gam mun tuamtuamah leitang kigawm eka 800 bang neih dingin kumpi tungah angetna uh mipi lam pan phallohna leh thukim lohna lai pen nimit July 17, 2014 tawh Tedim Town Elders-te in Tedim Township Administrator pa tungah lai phah khin uh a, ZYA-Tedim zong hi bang mahin lai phah dingin zawn uh hi. Copy pen Pyithaungsuh level dong pia uh hi.\nZYA-Tedim in athubul kician zaw theih nading hun tawm kingak lai a, Hakha khuapi ah athu bang ciang taktak tung hiam, cih kikan hi. Hakha khuapi State level ah CNF-te gam ngetna thu tung khin takpi ahihna zakna kician om khin a, Tedim township a thuneite kantanin athu paisuak maw, ahih kei leh township ate in phalna na pia khin gige hi ding hiam, cih thu kitel nai lo hi.\nHih tawh kisai-in ZYA-Tedim in August 14, 2014 ni-in lungkimlohna lai phah zia ding kamkupna kinei a, anuai abangin kalsuan ding thukimna nei uh hi.\nAugust 16, 2014 (Sat) ni ciangin USDP, ZCD, CNDP, NLD, Tedim Town Women Fellowship, Tedim Youth Fellowship, Tedim Christian Fellowship, Tedim Town Baptist Youth Union, Sakollam Social Society, Leilum Youth Association, Lawibual Khangno Kipawlna, Tedim Town Elders, Veng Hausa khempeuh, Khuasak hausa, Taingen hausa, Kapteel hausa, Suangzang hausa, Bukphir hausate leh MP-te in kithutuak a lai phah zia ding kamkupna lianpi khat kinei ding hi.\nHih bang zia-in kumpi tung hi ta leh Chin Supreme Council tungah ahi zongin akul bangin lai phah dingin geelna kinei hi. CNF in Tedim gamah mipi’ deih loh lam thei gige pipi mahin zum hongin tu-in thau tawh Zimpi-Zimte gamah om ta uh hi.\nTua banah gam hoih teng paulap tuamtuam tawh lak sawm toto uh ahih manin mipi hong thusim ding uh democracy ngeina tawh kituakin deihna lah khiat hamtang ding pen ZYA-Tedim in kikhensat ahi hi, ci-in ZYA-Tedim makaite in Tedim Post ah gen uh hi.\nEditor, TEDIM POST


url: =Banghang in Pasian nasem te pahtawi huaihiam? ~ Sia Pau Khai :: ZOMI DAILY\nBanghang in Pasian nasem te pahtawi huaihiam? ~ Sia Pau Khai\nposted on 5 December 2021 at 9:45 pm Lomkholna: Biakna, News, Paukhai, Zomi\nBanghang in Pasian nasem te pahtawi huaihiam? ~ Rev. Pau Khan Khai\nThumasa: Pasian nasem te pen ami in en lehang Pahtawina ding omlo thei , kimulo thei dinga ahizongin Zeisu aitangin nasemte ahihna tawh mukhawm thei leng pahtawinading tam mahmah ding hi.\nLai Siangtho tungtawn in Pasian nasemte bangcih ding cih enni:\n1- Zahtak ding hi:\nIThe 5:12- Sanggamte aw Topa in note lam honglak dingleh a hong makaih dingin aseh, note lakah na hongsem mite akilawm akituak in zahtak bawl un( We ask you, brothers, to respect those who labor among you and are over you in the Lord and admonish you- ESV).\n2- It ding hi:\nIThe 5:13- Amaute nasepna hangin amaute nakpi takin itbawl in zahtak un( To esteem them very highly in love because of their work-ESV).\n3- Thupha bawlding hi:\nGal 6:6- Pasian thuhilhna aza mipa in amaneih nahoih khempeuh zong , amah ahilhpa tawh zangkhawm ta hen( Let the one who is taught the word share all good things with the one who teaches-ESV).\n4- Anuntakzawhna dingin vaakding hi:\n1Cor 9:14- Tuamah bangin Lungdamna thu ahilhte in tua nasepna mah panin nuntakna angahna dinguh Topa thupiak ahihi( In the sameway, the Lord commanded that those who proclaim the Gospel should get their living by the gospel-ESV).\n5-Athu mang ding hi:\nHeb 13:17- Na makai te uh thu namang unla, agenna uh bangin nagamta un, amaute thu mang le ucin anasepna uh ah lungdam mahmah ding uha,mangkei le ucin adahpipi in nasem ding uh hi.Dahpipi in asepna uh ah, note adingin zong phattuamna omtuan hilo hi- Obey your leaders and submit to them, for they are keeping watch over your souls, as those who will have to give an account.Let them do this with joy and not with groaning, for that would be of no advantage to you- ESV).\n6- Thungetsak ding hi:\nEphe 6:18- Tatsat lo in Pasian mite adingin thungetsak uh( Praying at all times in the Spirit, —-keep alert with all perseverance , making supplication for all the saints- ESV).\n7-Huh ding hi:\n1Tim 5:17- Pawlpi sung ukna leh makaih siam in , thuhilh leh thugen hahkat tawh athuah makai te ( Elders) te pen thaman azahnih piakding kilawm hi- (Let the elders who rule well be considered worthy of double honor, especially those who labor in preaching and teaching -ESV).\n8- Gensia lo ding hi:\nThuhilhna 5:6- Khialkha ing ci-in Pasian siampipa mai ah nagending kisam khading ahih manin nakampauna hangin khialkha kei in.Tuabangin gamtale cin nanna tungah Pasian hehdinga, nasepsak khempeuh hongsuksiat sak ding hi( Let not your mouth lead you into sin, do not say before the Messenger that it was a mistake. Why should God be angry at your voice and destroy the work of your hands?\n9- Akhutkhamna dompih ding hi:\nPaikhiatna 17:12- Ahih hangin Moses akhut kham hi, tua ahihciangin amaute in suangtum khat la in, ama nuai ah koih uha, tuatungah amah tu a, Aaron leh Hur in apang tuak panin ama khutte len uh hi( But Moses hands grew weary, so they took a stone and put it under him, and he sat on it, while Aaron and Hur held up his hands, one on oneside, and the other on the other side. So his hands were steady until the going down of the sun-ESV).\n10-Su Khalo ding hi:\n1Khang 16:22- Ka sathau nilhte lawngkha kei un, ka kamsangte tungah siatna bawl kei un( Touch not my anointed ones, do my prophets no harm-ESV).\nMore: Amanpha mahmah thu ~ Sia Pau Khai\nPasian nasemte a itlo kuamah omlo hi, ahizongin Pasian kammal Laisiangtho tungtawn a,amaute tungah sepding thu te agenbek ihihi. Tutung pen Pasian nasemte pahtawi ni ahih manin hithu agelh khia bek ihihi. Pawlpi mite thupitna leh manphatna te zong tempi omdinga, Pasian nasemte kisapna zong tampi omding hi. Rev. Dr. Pau Khan Khai\nPrevious: Moses Kim Tuang vai thumna\nNext: Ka phawk hi (I remember)


url: =ZCRC nasepna le mipi mailam ding ahuampi thusunna ~ Lian Tuang :: ZOMI DAILY\nposted on 24 May 2020 at 10:30 am Lomkholna: Liantuang, News, Zomi\nTedim Tonzang Cikha ah khangham kum 80 tungsiah pilepu 300 val om a, Tedim gam huam bek ah naupang kum 10 nuai 19000 val om hi. COVID-19 hun sung le COVID-19 khit ah amaute lungsim pumpi a cidamna dingin pen mipi mahmah in nakpi takin tha I san mahmah ding kisam ding hi.\nI theih sa tek mah bangin COVID-19 ong kipat ciangin akua maciat kilung hi mawh in, ei hih theihna tek pan mipi ading ma kipang ciat hi. Zogam le a diakdiak in kawlpi mahmah ah positive ong kibeh lap tohtoh ciangin mimal tha tawh thasanna sangin kipawl khawm in thakhuah takin kalsuan ding lunggualhna tawh ZYA inntek in ZCRC ( Zomi COVID-19 Response Committee) kidingkhia hi.\nZCRC in sepding le lungulhna nam 5 kigel a,\na) mipi sung nekledawn dongtuakte panpih ding\nb)mipite lungsim thakhauhna ding thapiakna le hopihna bawl ding\nc)A kisapna munmun ah thatang kipiakkhiatna nei ding.\n4)Thuleng le thutak khentel in mipi tung pulakna le mipi sunga thu om bangbang thuneite tung pulakna nei ding.\n5) Tedim zatopi a khantohna ding a kisam bangin mapang ding cih ahi hi.\nA tunga lunggulhnate picing takin sep theihna dingin committee nam 5 tawh kikal suan hi.\n1)Social psycho support team\n3)Food & delivery\n5)Trust information cih ahi hi.\nCommittee 5 tawh kalsuanna pen mimal kim hanciamna le akua maciat panpihna tawh hun tomno sung mah in lawhcing takin na tampi kisem khin hi. Mipi le tangpi ading a kisam le a kul bangin nasep nam 25 bangah nakpi takin ma kipang thei hi. Ahuampi in gen leng kumpi thuneite tawh kizom in mapanna le mipi sung gilkial dangtakna thute ah thagui thatang le vanlenate thuk takin ma kipang thei hi.\nSum le van ngahna, zatna\nZCRC tungtawn in mipi ading panpihna mimal le kipawlna kigawm 20 val tung panin antang ip 500 le sumtang tein 250 val deuh kingah a, tu ni ciangciang antang ip 400 kim kihawmkhia khin in sumtang pen tein 125 kim mah kizang khin hi.\nAntang pen a kisam khempeuh a hamsa khempeuh ading kicing zo lo ding ahih manin nek ding a om nawnlo takpite bek mah I panpih zo bek hi.\nHih bangin neihsa lamsa apia mimal kim le nasem thakuan akua maciat tungah lungdamna thu nakpi takin kiko nuam hang.\nInnlam thu omzia\nTu laitak inn lam thu om zia pen I theihsa tek mah bangin nasepna khempeuh phial kitawl nga hi. Gam dang pan sum kikhak zong nibang hun sangin tawm zaw hamtang ding hi. India gam lam ah sum zon pai zonna khempeuh kikhak tan phot hi.\nLo kho in khawhsa kham innkuan pen a mal in I gen theih loh hangin kitawm mahmah hi.\nTedim Tonzang Cikha ah innkuan 20200 kipha a, mimal 131000 val om in khangham kum 80 tungsiah pileup 300 val om hi. Tedim gam huam bek ah naupang kum 10 nuai 19000 val om hi. Kumpi nasem mi 3668 hi a, sumbuk nei 691 kipha hi.\nMailam kiginkholhzia ding\n1. COVID-19 hun sung le COVID-19 khit ah biakna lam le leitung lamah naupangte pantahzia ding nakpi takin gel kholh loh phamawh ding hi.\n2. Nopna dahna le innkuan sung nuntakziate nidang bang hi thei nawn lo ding ahih manin a lem thei pen dingin paizia thakte I gelkholh ding a kisam kha ding hi.\n3. Sum zon pai zon zia ding kikhel in nuntak khuasakziate kikhel ding ahih manin ei adingin a lem thei pen ding lampite manlang takin I zon loh phamawh ding tawh kibang hi.\n4. Tu tung thupiangte I et ciangin antang tuibuk pen I khua I tui I leitang mahmah panin I khamkhop ding I ngah theih ding thupi mahmah ahih manin hih thute zong a manlan theithei in sep pah huai kha ding hi.\nVai khempeuh pen kumpi thuneite mah in ong maikaih in ong vaihawm ding ahih hangin mipi mahmah in zong nakpi takin tha I san keileh bangmah kilawh cing zolo kha ding ahih manin akua maciat in I hih theihna tek pan mapang in hanciam khawm ni. ( May 19, 7:00-9:00 pm Zoom meeting a thusunna a tomin genkikna hi.) Lian Tuang, President, Zomi COVID-19 Response Committee May 23, 2020\nPrevious: Hluttaw Meeting ah Pi Cing Ngaih Mang thusunna\nNext: Sia David Lah tawh kisai mipawlkhatte’ lungsim le kadeih thu


url: =Sunday School (Nipi sang) hongpian khiatzia ~ Pau Do Lian :: ZOMI DAILY\nposted on 9 October 2018 at 7:13 am Lomkholna: Article, Biakna, Paudolian\nLeitung bup Christian biakna tuamtuamte in November nipi masa simin Sunday School Day (Nipisang ni) ci-in muak hi. Nipisang athupitzia a tom in.\nSunday School ciaptehna ngah’ Robert Raikes leh Thomas Stock\nRobert Raikes kum 1735 in Gloucester, England ah anusung pan suak in 1811 in leitung nuntak na nusia in vantung Pa kiangah ciah hi. Amah pen Anglican Evangelical upna azui mikhat ahi hi. Apian napa in anusiat takciangin Robert apa han-ah vapai in khukdin sa in, “pa-aw keibek in ih nasep (printing shop) nasem zomzo mawk ding kahiam” ci in khasia mahmah hi. Amah leh apa kumtam pitak Gloucester Journal semte ahi uh hi. Apa asih khit, a printing shop vuah Robert amahbek thanem mahmahsa in vapai-a, anunung penpen apatawh a print uh Gloucester Journal 1757a ki published khatmu in simpah a, “I’ll make you proud, Father,” – Pa aw nang hong tawi sang ding hi ing” Pasian huhna tawh ci in angaih mahmah in kiko khia in, hih Gloucester Journal ahzong nang hong kigengen ding hi ci hi. A printing shop nasep hanciamtak in zom in midang nasep tampitak zong lazo in Gloucester Journalasim mi kibehlap semsem hi.\nAna sepkhawl ni (days off) ciangin Robert Raikes thong (prisoners) kiate kiangah vahawh gige in thongsungah na naksep lua in acina leh gilkial mitam pite va mukha hi. Veng khangto lo miginalo tampi omna hi in tuahun lai in naupang gamtat sialua tebang thong sungah kikoih theizel hi. Hibang naupang gina lo, cina leh gilkial tampitak amuh hangin amahbek in bangmah sepsak zolo hi. Hihbang nuntak haksat nate a Gloucester Journal ah gelhkhia zelhi.\nNitakkhat St. Catherine Street akicih na ah lamsiau in hun angahkal in vapai a, thakhat thu in naupang honpi khat lampi gei ah kilai (fight) mu hi. Naupang te azawndan uhpen thongsung aa’ amuhte naupangte mahbang hi. Naupangte lak ah alianzaw deuhkhat in naupang dangteng khat leh khat kilaisak in adangteng in khutbeng in thapia ziahziah mu hi. Robert in “hey naupang te kilai nawnkei un” acih kawm in tua naupang nih akilaite khen in, “na innvuah ciah vo” ci hi. Tua naupangte apaikhiat khit teh, agei a lokho nupi khat Robert in donga, “Hih naupang te kua tate hiam?” acih leh aaahhh thupi simkei o, amaute, ‘slaves of England’ (mikang sila) white slaves te hi cihsan in, Robert in “Mikang sila e” acih leh, hih naupang te in nisim in nai 12 sang atamzaw puantungsilh bawlna set ah semden uh a, atamzaw pen thongkia te’ tate hi cihi.\nRobert in apian na pa-in sihsan baih ahih man in, amahzong hibang a a-omthei naupang ahih lamphawk kik in, amah zong hih naupangte bang ahithei lua hi a, ‘ cih hong lungngai hi. Tuaciang Robert in tua lokho nupi nudongin, “hih naupang te Sangkah lo maw? Acih leh nupi nu in “Sang” aahh kah lo ee, amau na asepkul hiven cihsan leuleu hi. Nupi nu in Nipi ni pen amau offday hi in huaisia zawlai hi ahangpen, hih naupang te akem omlo in “Gamsa” “wild animals” bangin khuadung khuavai ah taikawikawi uh hi’ ci hi.\nRobert in hih naupangte pilna tawh pantah leng mailam ah hoih laimahmah ding hi cih hongmu in, bektham lo in amau (naupangte) Lungdamna thu agending zong omlo lailai’ cih hongphawksan’ hi. Hih thukhempeuh Thomas Stock akici patawh hong kikum uh a, koi sin aw, Thomas Sunday School kipan ni’ hongci in thukim na hong neipah uh hi. Robert leh Thomaste Sunday masading lawp mahmah in himah leh naupang tawmno bek hongpai thei hi. Marcy akici khat Robert in donga banghang in naupang tampi hongpai lo hiam? Acih leh ko naupang te niin lua ung’ ci hi. Tuaciangin Robert in naupang tekiangah nasam uh honghiat unla, namai uh hongphiat un acih khitciang Marcy in OK ci in tua a kipan hongpai zel uh hi.\nNipi sim in tua lamgei a kilai, avak thapte in laisim nading hun hongngah uh in, naupang te Sunday school kah ahih man un, Crime (gamtat siat na) khempeuh tua kiim ah hongveng’ pah hi. Police te-in zong lamdang sa in nidang a lampi gei akilai abuai thapai naupang te tun omnawn lo hi cih khuapi (city report) ah gen uh hi. Robert leh Thomas in kum 6-14 gualte kaikhawm uh a, agamtat na-uh hong kikhel in amai lam uh nakpi tak in lamet huai hongsuak hi. Nipi kaal tamlo sungin naupang 100 kahthei uh a, kum 3 sungin Sunday School mun 4,000 ah kipan pah hi.\nTuaciangin, lampi ah Robert leh Thomas tegel lam hongsiau uh a, Thomas in Robert kiangah napa, “I’ll make you proud Father” nacih pen tun kimu thei hi ci in thapia hi. Hih Sunday movement in America gamdong ah huntomno sungin hongtung ahihman in Sunday sangnaupang khanpi in khanghi. 1800 in England gamsung ah naupang 200,000 Sunday school kahta in, 1850 ciangin 2 million phato hi. Tualai in naupang te Sunday School nipikhat sungin nai 4 pan nai 5 dong kahsak uh in hoih asa leh hoih asalo omphial mah leh.\nLeitung muntuamtuam a om pawlpi lian tuamtuam te-in amau Sunday School kipat ni/kha sim in Sunday School Day in zanglozaw in hongpankhiat te azahtak na uh leh hongpian khiatna thu (history of Sunday School)naupang tethei sak nuam uh ahih man in November nipi masa sim in muakna neizaw uh hi. Pawlkhat leuleu in Sunday School Association Britain ah September 07, 1785 in kiphutkhia in tua ni in amuak zong om hi. Sunday School Union kipawlna Britain mah ah, July 13, 1803 in kiphut a, July in amuak zong om hi. Pawlkhat leuleu in Robert suah nil (September 1735 leh a sihni April 1811) in amuak zong om hi. Ei pawlpi ciat ii Sunday School kipatni a muaksangin atangthu tawh kituak leh athupitzia te’ ih nau pangte in hongthei le uh mailam ah mihoih tampi hongkibehlap ding in upna tawh hizah akihawm sawn hi ni. November nipi masa a akimuak na ahangpen amasuah nilah hilo, asihni phawkna lah hilo ahih man in Sunday School kipat masak ni hiding in ki ummawh hi. Pau D.Lian\nPrevious: Melbourne Khuado Cup 2018 Report leh lungdam kohna\nNext: Dawi in mi that nawnlo ~ Lian Tuang


url: =LESSON 10| MAY 30 – JUNE 5 NISIM NUNTAKNA SUNGAH KHRIH’ NUNG ZUI ~ MUC\nLESSON 10| MAY 30 – JUNE 5 NISIM NUNTAKNA SUNGAH KHRIH’ NUNG ZUI\nLESSON 10 MAY 30 – JUNE 5\nNISIM NUNTAKNA SUNGAH KHRIH’ NUNG ZUI\nSABBATH NITAK: Lk. 11: 8: 4 - 37 – 54; 12: 4 – 21, 35 – 53; 8: 4 – 15; 22: 24 – 27; Amos 6: 1; Lk.\nKAMNGAH: Sawltakte in Topa kiangah, “ Ka upna uh hong khangsak in,” a ci uh hi (Lk. 17: 5).\nAvanglian thuhilhpa ahih hangin, Khrih in mite theihngei loh thu bangmah phuankhia lo hi. Ama’ ngimna taktak in “ a mangthang mite zong ding le hon ding bek ngimna nei hi (Lk. 19: 10). Khrih\nin Pasian’ zia le tong kilangsak dingin hong pai hi. Singlamteh tung a thuakna in mawhna siahuaizia, Pasian i muh tel nading hong hilh hi. Mihing in mawhna tawh kidim mah taleh, hotkhiat ngah theih nadingin mawhna’ thaman hong piaksak hi. Tua bangin a thuak manin mawhnei mi in tatkhiat mi hong suak hi.\nHih tatkhiat mite sungah kihel dingin sapna ngahte in gualtungtuan nading a sapna ngah hi lo-in, amaute a sampa Khrih tungah ciampel lo-in a kip tawntung ding uh hi zaw hi. Ama’ deih bangbang, Ama nungzuite’ mungtup hong suak pah hi. Khrih tung le ama nasepna ah citakna lo buang, hoihna le kicinna om thei lo hi.\nNungzui mi hihna in, Khrih sungah nuntakna hi-a, khat sep tang ding khat in sepsak thei lo hi\nPHARISEE’ NUNZIA PEL UN\nGospel sungah Pharisee tawh kisai mun 80 val, Luke sungah 25 vei bang kimu thei hi. Pharisee-te in thukham zuihna-ah thukham a laimal bang tektekin a zui ciatciat mite hi. Sadducee-te ahih leh, Pharisee-te bang lo-in, amau deih bangin thukham zang uh hi. Pharisee-te in hehpihna thu um napi-uh, thukham zuihna tawh dikna, honkhiatna kingah hi, ci-in thuhilh uh hi.\nLk. 11: 37 – 54 sim in. Khrih in bang thu hong vauhilh a, koi bangin tua thu tu-in zong kimu thei hiam? Koi bangin Khrih’ hilh a lauhuai thute tawh kipelh ding i hiam?\nPharisee-te’ thuak ding gimnate in (Lk. 11: 42 – 54) tu ni ciang dongin, biakna man taktak a kipzia hong hilh hi. Gentehna-in, sawm-ah khat piakna pen na khempeuh Pasian’ kiang pan hong pai hi, cih lakna hi-a, ki-itna, thumaanna cihte kul nawn lo cihna hi lo hi.\nPasian’ itna le a thumaanna a nial Pharisee-te in kikhopna inn sungah mite’ pahtawi dingin a kiliansak mite hi (aneu 42, 43). Upna man nuntak pih uh hiam? Khrih in, a kimu thei gamtatna, pualam sianthona, zehtan tuamtuam zuihnate, biakna man i sak khak loh ding hong hilh hi (Gam. 19: 16; Lk. 11: 14). Pasian muhna ah a siangtho nate le thu nengno khat, zelhzau khak baih mahmah hi.\nKhrih in laithei thukhamhilh siate thuak ding gimnate zong pulaak hi. Amau pilna le thukham theihnate siksanin, amau zuih loh thukham mite zui sakin, a zui lo mite gimpia uh hi (Lk. 11: 46). Tuate kawmkalah, Pharisee-te in a nungta lai kamsangte’ langpanin, a hi zongnin a sikhin kamsangte pahtawi uh hi. Pasian Tapa thahlup ding vaihawm uh hi. A sikhin kamsangte a pahtawi manun gimna thuak ding hi lo zaw-in, itna, hehpihna le Pasian’ thukhenna a nial manun, gimna thuak ding uh hi.\nAmaute thuak ding a nunung pen gimna in lauhuai mahmah hi. Amaute tungah muanna tawh kipia Pasian gam lut nading thuman thutak tawhtang nei napi, tua bangin nungta lo uh hi. Tua tawhtang hoih takin zangin Pasian gam sungah mite lutsak ding kimlai, a ut nuam mite khaktan uh hi.\nPASIAN KIHTA UN\nAdventist pawlpi’ upna le nuntakna ah thulaigil mahmah khat a hi, vantung mithumte lakah a masa vantung mi’ thupuak in “ Pasian kihta unla, amah minthan pia ta un” (Mang. 14: 7), ci hi. Pasian kihta un, i cih ciangin lau ding cihna hi lo hi. Pasian kihta cih ciangin, Pasian in kua hi-a, eite tung pan bang hong ngen hiam, cih theihtelna ahi hi. Pasian a kihtak mi in Pasian tungah ciampel lo, a kimu thei upna tawh nungta mi ahi hi. Tua bang nunna in, Pasian pen i ngaihsutna, gamtatna, mite tawh kizopna, i nuntakna buppi mahmah hong siangthosak le lam hong lakpa hi, ci-in theitel hi. Nungzui mi hihna pen Pasian kihtakna siksan hi. Tua bang mi in a kip tawntung munah a om mi ahi hi.\nLk. 12: 4 – 12 sim in. Khrih in kihtakna thu bang hong hilh hiam?\nLuke in kua kihta ding, kua kihta lo ding hong hilh hi. Pumpi susia theite kihtak loh ding thupi hi. I tun nading tawntung nuntakna a susia thei Pasian, kihtak ding kisam mahmah hi. Ahi zongin i biak Pasian in van a leng gita nangawn a kem Pasian hi (Lk. 12: 6), i lutunga samzang khempeuh a pha zah nangawn a thei khin, itna, hehpihtheihna tawh kidim Pasian hi. Tua hi-in Ama mai-ah mimal khat ciat in manpha mahmah hi. Hih thu na tel nak leh, hih leitungah na lau, bangzah bei ding hiam?\nLk. 12: 13 – 21 sim in. Khrih in bang hong vauhilh hiam?\nKhrih in unau nihte’ gamh luah thubuai, thu a khensak loh hangin, tua unaute in Thukham a sawmna thupiak a theih dingun hilh hi (Pai. 20: 17; Lk. 12: 15). Huaihamna, deihgawhna cihte in a tawntungin a kip thupiak ahi hi. Nuntakna i cih pen neih le lamhte hi lo hi. A hai mihaupa in hih leitungah nop a sak theih penpenin a nungta mipa hi. Amah bangin i nuntak loh ding kidop huai mahmah hi. Neih le lamh, sum le paai tampi neite in hih thu ngaihsut huai phadiak hi.\nLeitung nate in kitangsapna tuamtuam hong sik theih uh hangin, lungnopna taktak hong pia thei lo uh hi. Tua ahih leh, bang hangin Khrih’ vauhilhnate (Lk. 12: 16 – 21) kitel khial zel hiam?\nVILIN KIGING DEN UN\nKhrih’ nung a zui mi khempeuh in pilvang cihtakna cihte kisam hi. Tawntung gam a gal muh ding hi ta, thuman thutak lenin, a vanglian khuavak a nei, a thupi nasep a sem, a nungta lai eite in, cihtakna khahsuah lo-in, a zah tampi-in mainawt kul hi. Ellen G. White, 5T., 460, 461.\nLk. 12: 35 – 53 sim in. Khrih hong pai kik ding a ngakte tungah, a phadiakin nang a ding bang thupuak hong gen hiam?\nPasian thu-umte in thadah lo, om hithiat lo ding mite hi. Khrih hong paikik ding a hun i theih loh hang, hong pai kiktakpi ding ahih manin, i khuavakte tangsakin, kawnggakte gaksa-in om a, a kiging tawntung dingte ihi hi. Khrih hong pai kik ding thupha tawh na nunzia, na upna, na gamtat luheek kimakaihsak in. Ama tungah cihtakna, amah dawn dingin a kiging den mi in, a hoih nasem le gilo nasem kilamdanna ahi hi. Ka topa hong ciah hak lai inteh, a ci nasemte tungah Pasian in thukhen ding hi (Lk. 12: 45). Pasian in hun hoih hong piak leh nasep ding tavuan zong lian pah hi. Tua hi-in tam a ngah mite tung panin tampi mah kingen ding hi (aneu 48).\nZion nuam a sa mite in gimna thuak ding uh hi (Amos 6: 1). Hih in, nungzui mite pai-na lampi ding lamnuam hi lo hi, cih hong hilh hi. Paul in zong galvante silh un ci-in hong hilh hi (Eph. 6: 12). Khrih le Satan kidona sungah a nungta mite in Singlamteh tawh kinai tawntung hi. Upna kip in, Khrih’ singlamteh pua-in a tawp dong hong tunpih ding hi.\nTampi a kipiate tung panin tampi kingen kik ding hi; tampi a ki-apte tung panin a tamzaw kingen kik ding hi (Lk. 12: 48). Hih thu in, Seventh-day Adventist thu-um mi khat nahihna tawh kizui-in, bang hong hilh hiam?\nCINGTAK TECI DINGIN OM UN\nPa, Ta le Kha Siangtho in mihing kipiansakma, mihing a mawhma, leitung kipiansak ma nangawnin tatkhiatna thu koih khin uh hi (Eph. 1:4). Tua thu in singlamteh’bulpi mah hi. Mi khempeuh tungah kipuak ding Lungdamna Thu in tua thu mah hi. Tua thupuak dingin Pasian thu-um khempeuh in tavuan nei hi.\nTopa’ thupiak in Jerusalem, Judea le Samaritan a kipan leimong dongah ama teci dingin hong sawl hi (Sawl. 1:8). Tua thupiak in Ama nungzui khempeuh in nasep thupi nei ihihlam hong hilh hi.\nKhaici vawhpa le khaici gentehna in bang hong hilh hiam? Lk. 8: 4 – 15.\nA citak teci in thaman bang ngah ding a, bang hun ciang a thaman sang ding hiam?\nSumtang thugentehna in teci hihna-ah cihtakna le tavuan neihzia bang hong hilh hiam?\nA tunga thute in teci pang mi le upna neite mai-ah a lauhuai thute, sep ding nate le ngah ding thaman hong hilh hi. Thu-um mimal khat ciat in vantung tavuan piak i nei hi. Na ngah khempeuh ngaihsun lecin, nang tung pan hong kingen kikte cihtham hetlo hi.\nSILATE MAKAI HI-IN\nLk. 22: 24 – 27 sim in. Topa in nungzuite tawh a nunung pen Nitak An ne ding kithawi-in a om laitakun, Vantung Gam ah kua lian pen ding hiam, ci-in a nungzuite khat le khat ki-um uh hi. Koi bangin Khrih in amaute’ theihloh thu hilh in bang thu in amaute’ lametna tawh kilehbulh hiam?\nMakaihna tawh kisai Khrih’ hilh thu in tuamdang hi. Pharaoh, Nebuchadnezzar, Alexander, Julius Caesar, Genghis Khan cihte’ in mi tungah thuneihna, zaa nei uh hi. Leitung makaite in tua bangin mite tungah thu nei uh hi. Ahi zongin Khrih in, tua bangin mite tungah thu nei dingin thuhilh lo hi. “ Note tua bang na hi kei un. Tua sangsikin, note lakah a lianpen in a moipen bang hi dinga, a ukpen in nasempa bang hi ding hi” (Lk. 22: 26). Makai hihna tawh kisai leitung mite’ ngaihsutna tawh kilehbulh Khrih’ hilh thu in: “ note tua bang na hi kei uh hi. Note lakah a lian nuam peuhmah na nasem uh hi ding hi. Note lakah makai ahi nuam peuhmah na sila uh hi pelmawh ding hi. Mihing Tapa, midangte ama na a semsak dinga hong pai hi lo, midangte ading nasem ding le mi tampi tat nadingin ama nuntakna a pia dingin hong pai ahi hi, a ci hi” (Matt. 20: 22 – 28).\nMi tungah zaa neihna in lungkimna hong pia lo-a, sepna in hong lungkimsak hi. Makai khat ii thuneihna in aa zaa neihna hi lo-in, mite’ na a sepna hang hi zaw hi. Kumpi tokhom in kuamah khel zo lo hi. Singlamteh bekin kikhelna piangsak hi. Nuntak nadingin mawhna thu-ah sih phot kul hi (Jn. 12: 24).\nNungzuite lakah kua lian pen ding hiam ci-in amaute khat le khat kikum ciat uh hi (Lk. 9: 46 – 48). Nungzuite in leitung cilesa lungsim tawh kidimlai uh hi. A Topa in amaute’ lungsim tawng thute pholhkhia hi. Tua a genkhiat thu in, Khristian thu-um mi’ nuntakna-ah a thupi mahmah hi. “Note lakah a neu pen” cih pen leitung lungsim tawh kituak het lo hi.\nKhrih’ lungsim puak le leitung lungsim puak kilehbulh mahmah hi. Koi bangin Khrih’ deih nunzia bangin nungta thei ding i hiam?\nSIMBEH DING: Lungsim puak kua aa hiam? Ngaihsutnate kua aa hiam? Kua it ding i hiam? Kua aa dingin na nuntakna zang ding na hiam? Khrih aa ihih leh, i lungsim ama neihsa hi pah hi. I nuntak, i lungsim ngaihsutna khempeuh Ama aa hi. Ama’ lim le meel i pua hi. Ama huu tawh a nungta ihi hi. Ama deih bang i sem hi. Na khempeuhah Amah i lungkimsak hi. Ellen G. White, Steps to Christ, 58.\nMawhna, siatna tawh kidim hih leitungah nuamna lian penpen, theihna lian pen in Topa’ na sepna bekin hong pia thei hi. Hih sangin kicing zaw, ciangtan om lo nopna lian pen, a hong tatkhiatna thu, i mu ding a, i tel zawh loh a lamdang thute kitelsiang ding hi. A vanglian lametna nei-in Khrih tawh a nungtakhawm tawntung ding ihi hi. Ellen G. White, Education, 309.\n1. Jesuh in mihau a kipan bang mah nei lote zong sam hi (Lk. 12: 20). Hau, milian khat hi-ta kei leng, Pasian muhna-ah bang in mihai hong suaksak thei hiam?\n2. Pawl sungah, milian, mi minthang, mi huzaap zo cihte a om mah bangin, mi nautang, kuama theih khak loh mi zong kihel hi. Mi nawl khin, mi thupi a kisim kha lo mite in miliante tawh kibang ahihlam bangin phawksak thei ding hiam?\n3. Pharisee-te i mawhsak kha phial ding hi. Ahi zongin amau bangin a nuntak kha i hih lohlam bangci kitel ding na hiam? Pharitee bang hi lo-in koi bangin thuman thutak aa dingin na nungta hiam? Bangci bangin thuman le zuau thu khentelin, lampi tanzau sangin lamneu tawn zaw ding na hiam?\n4. Bangci bangin Khrih’ hong kumkik ding ngakin kiging tawntung ding na hiam? Koi bangin Ama hong pai kik ding awlmawh lohna tawh kipelh ding na hiam?


url: =ZOSOLL - MYANMAR MISSION CHURCH\nHONG PIAN' KHIATNA\nPasian makaihna leh lamlahna aom bangin Zopau le Zolai sin na dingin "Zomi School Of Language and Literature(ZOSOLL)" ci-in MMC pawlpi kem siapa Rev. Kham Do Thang in 2010 kum June kha in Hollywood, Florida ah hong pankhia hi. Hih sang ki patkhiatna in siam man leh neih man hilo in, gamdang tung Zosuan, Zota-te in Zopau leh Zolai te mangngilhlohna ding deihsakna tawh a ki pankhia ahi hi. NGIMNA\nLeitungah Minamdang tampi a omna sungah Pasian in Zominam in hong bawl' Zosuan, Zota-te in i dinmunte thei-a, zumpihlo in i kepcin theihna ding lunggulhna tawh anuai a bangin ngimna te kinei hi.\n1. Zomi i hihna tungtawn in, Zomi te hong piangsak Pa Pasian minthan'na a pian'na dingle apian' semsem lai na ding;\n2. Zomi te sungah migam milei ah om Zota te in, i Pau, i Lai leh i Ngeina te hong theih nang, hong it nang, hong mangngilhloh nang leh hong kepcin'theihna ding;\n3. Zopau, Zolai tawh kibawl Zo Lai Siangtho le Zolai te hong simtheih, hong teltheih le hong gelhtheihna ding;\n4. Hih thu in ei khang ciang bek hilo in, khang sawnsawn dongin ki hilh sawn zawhna ding leh kepcin' zawhna ding te ahi hi.\nLAI SIANGTHO BULPHUH\nPaunak 11:18 " Naupang khat a neu lai-in lampi man tawnsak lecin, a teek dongin lam pial nawn lo ding hi"\nLai Siangtho lotngah;\nLate 119: 105 " Na thu in kei, lam hong lak ding meivak hi a, ka paina lampi-ah khuavak ahi hi.\nSangkah sim in kam pulakna ki nei sak den hi.\n( Zomi Kahihna )\nZomi in ka suak a\nZomi in ka khang hi\nZo pau ka sin ding a\nZo pau in Pasian ka phat ding hi\nZo lai ka sin ding a\nZo lai in lai ka gelh ding hi\nTopa hong huh in\n( I ) ZOSOLL- 2010 KUM\nPasian hong deihsakna aom bangin, June kha 14- 18 kalkhat sung Zosoll sang kahna ding in MMC pawlpi biakinn zat dingin ki kip sak hi.\nLai simna dingin amun neu leh sang ki pancil hihna tawh haksatna tuamtuam hangin sangnaupang mi 16 bek kisang hi.\nC) CLASS, HUN LE LAI SIN BU:\nJunior le Senior Class ci-in nih in kikhen in, class khat ah mi 8 ta om hi. Lai sin hun pen zingsang nai 10: 00 in ki pan in Nitaak lam nai 4:00 in ki man hi. Lai sin bu pen Zogam ah Zolai sangah ki zang, a ki hilh lai bu (Tanlang, Tankhat )bu te ki sinpih masak hi.\nD) LAI HILH SIA/SIAMATE:\nLai hong hilh sak sia/siama( Full time leh Part Time ) a vekpi in mi 5 pha hi.\n1. Sia Rev. Tun Go Lian ( Senior Class-Full time )\n2. Sia Rev. Thang Khan Mang ( Junior Class- Part time )\n3. Sia Tawng Cin Khai ( Senior Class- Part time )\n4. Siama Kai Za Dim ( Junior Class- Part time )\n5. Siama Ciin Dim Cing ( Junior Class- Part time )\nE) SANG ZUM LAM:\n1. Rev. Kham Do Thang ( Pastor, MMC )\n2. Siama Don Go Cing ( Register )\nF) AN NEK TUI DAWN:\nOmna ki gamla ahih manin Sangah Sangnaupang te leh sia/siama te zingsang an leh sun an tawh ki vak hi. Annek tuidawn lam hong van sak ahi, Pi Cing Lian Dim in nisim in annek ding hong huansak hi.\nPa En Lian Pau in Topa a it na le minam a it na tawh sangnaupang te kul leh a kisam bangin hong na dawn sak hi.\n1. Zosoll sang hong piankhiatna dingin thungetna tawh hong panpih te tung,\n2. Lai hong hilhsak sia/siama te tung,\n3. Sumlepaai tawh hong huh te tung,\n4. Mehteh mehgah le thatang tawh hong huh te tung leh,\n5. Thu le la tawh tha hong pia mimal tung ah Lungdamna lianpi om hi cih kong pulak uh hi.\n( II ) ZOSOLL- 2011 KUM\n-2011 KUM July kha 11- 15 sung ZOSOLL sang lai sinna ding in MMC pawlpi Biakinn ki zang hi.\n-2011 Kum in Pasian hehpihna tawh sangnaupang pen nung kum sangin hong tam zaw hi. Avekpi in mi 27 pha hi.\nC) CLASS, HUN LEH LAI SIN BU:\nBeginner, Junior leh Senior Class ci-in class thum in ki khen hi. Laisin hun pen zingsang nai 10:00 in ki pan in Nitaak nai 4:00 in ki man hi. Zolai Subject bek hilo in, Music Theory sinna leh Zongeina te sinna zong ki neih beh hi.\n-Zopau/lai thei lo in Mikangpau bek thei te leh, Zopau/lai tawm le Mikangpau a pauthei teng kigawm in Zolai hilhna pen Beginner class ki ci hi.\nJunior Class: -Nung kum in Junior Class sangnaupang te mah hi-in, Zolai tankhat sinbu te ki hilh hi.\n-Nung kum in Senior Class sangnaupang te mah hi-in, mithak Middle School/High School sangnaupang pawl khat tawh kigawm in Zolai tannih sinbu te ki hilh hi.\nD) LAI HILH SIA/SIAMA TE:\nLai hong hilh sak sia/siama ( Full Time leh Part time ) avekpi in mi 9 pha hi.\n1. Rev. Thang Khan Mang ( Senior Class- Part time )\n2. Rev. Dr. DKMang ( Senior Class- Full time )\n3. Siama Nian Za Ning ( Senior Class-Part time )\n4. Sia Thang Suan Mang ( Junior Class-Full time )\n5. Sia En Lian Pau ( Junior Class - Part time )\n6. Siama Dim Khan Lun ( Beginner Class- Full time )\n7. Sia Hang Za Suan ( Beginner Class- Part time )\n1. Rev. Kham Do Thang ( Senior Class-Full time )\n( Music Theory )\n1. Sia Nang Lian Sang ( Senior Class- Part time )\n( Ngeina- Culture )\n1. Sai Thang Do Hang ( Zola- Sangnaupang khempeuh )\n1. Rev. Kham Do Thang ( President/ Founder)\n2. Sia Thang Suan Mang ( Director of Students Affiars )\n3. Siama Don Go Cing ( Register )\nF) KIKHOPNA/LA SINNA LEH NGEINA:\n-Nitaak 7:00 pan 9:30 sung Biakpiakna ki nei hi. Sia Neng Khan Pau in Biakpiakna ah hong makaih hi. Biakpiakna a mankhit teh Lasinna zong ki nei in Sia Nang Lian Sang in hong makaih hi. Friday nitaak in Sia Thang Do Hang in Zongeina leh laamna naupang te hong hilh hi.\nG) AN NEK TUI DAWN:\nNung kum tawh kibang lo in, Zingsang, Sun leh Nitaak an tawh ki vak hi. Sangnaupang leh sia/siama te nek dingin Pi Cing Lian Dim le Nu Don Go Cing te in nisim in an leh meh te alimthei pen in hong huansak uh hi.\nH) SANGNAUPANGTE OMNA:\nOmna/teenna ki gamla ahih manin transportation ki koih nawnlo in, inn thum ah ki giak sak hi.\nPa Thang Suan Mangte Innah: Sangnaupang Pasal teng ki giak sak hi.\nPa Neng Khan Pau le Pa Kham Kap Hangte innah Sangnaupang numei teng ki giak sak hi.\n1. ZOSOLL sang lawhcing tak leh picing tak a sepzawhna dingin thungetna ah hong panpih te tung,\n2. Lai hong hilh sak sia/siama te tung,\n3. Sum le paai tawh hong huh, hong panpih te tung,\n4. Sangnaupang te nek ding an leh meh hong huansak te tung,\n5. Mehteh mehgah tawh hong huh te tung,\n6. Thatang leh thulela tawh hong huh hong panpih te tungah lungdamna lianpi om hi cih kong pulak khia uh hi.\n( ZOSOLL- 2010 KUM IN ZOLAI SINNA )\n( ZOSOLL's Classes in the year 2010 )\nSiapa Rev. Kham Do Thang in Rev. Tun Go Lian, Pa Thawnpi leh Pa Cintawngte tawh ki muhkhopna/thudotna hun!\n( Pastor Kham is meeting with Rev. Tun Go Lian, Mr. Thawnpi and Mr. Cintawng )\n( ZOSOLL 2010-2011 KUM TANGTHU TOM GENNA)\n( Reporting A Brief History of ZOSOLL in 2010 and 2011 )\n( ZOSOLL- 2011 KUM SANG MAN NI )\n( The Class of 2011-2012 Graduation Day )\n( ZOSOLL- 2012 KUM IN ZOLAI SINNA )\n( ZOSOLL's Classes in the year 2012 ) Share Tweet


url: =LESSON 11 March 9 – 15 A Nunung Pen Gimna Sagihte ~ MUC\nLESSON 11 March 9 – 15 A Nunung Pen Gimna Sagihte\nAdmin 8:17:00 PM Articles, Sabbath School Lesson\nLESSON 11 March 9 – 15\nA Nunung Pen Gimna Sagihte\nTukaal Sung Simding: Mang. 15: 1; 7:1-3; 14:9, 10; 16: 1-12; 17:1; 16:16; Dan. 5; 2Thess. 2: 9 -12.\nKAMNGAH: “ Topa aw, nang, kua in hong kihta lo ding a, na liatna hong phat lo ding ahi hiam? Nang bek na siangtho hi. Thumanin na sepnate mi khempeuh in mu uh ahih manin minam khempeuh nang kiangah hong pai-in, na mai-ah hong bia ding uh hi,” a ci uh hi (Mang. 15:4).\nMang. 11:18 in hun nunungah a Pasian tungah a citak a cianlai mite a do dingin Satan leh a pawlte kigingkholhna pulaak hi. “Minam dangte heh mahmah uh hi.” Mawhna kisik nuam lo mite’ thuak ding hih bangin Mang. 15:1 in pulaak hi: “ Gimna nam sagih a hong keng vantungmi sagih om uh a, Pasian’ hehna a lah tawpna uh ahih manin a nunung pente ahi uh hi.”\nMang. 15 kipatna-ah vantungmi 7 in vantung hehna hai sagih tawi hi, ci-in pulaak hi.Ahi zongin tua gimna a tun ma-in Pasian tungah a citak mite thu kipulaak hi (Mang. 15: 1-4). Amaute in sapi leh ama lim a zo mite hi-in, limlangh tuipi tawh kibang tui gei-ah ding uh a, Moses leh Tuuno la sa uh hi. Hih in Hebrews mite in San Tuipi a kantanlai uh, Pasian in Egypt mite tungah a zawhna hong phawksak hi (Pai. 15).\nA gualzo misiangthote Mang. 14: 1-5 in 144000 ci-in pulaak hi. Amaute in sapi ciaptehna nial uh a, gimna 7 a thuak loh nadingun Pasian in amaute huu hi. A sawt lo-in amaute in sih theih nawnlohna sungah nungta ding uh hi (1Kor. 15: 51- 54); Jesuh hong pai ciangin sihna pan a thokik misiangtho-te tawh vangliatna leh minthanna tawh nungta tawntung ding uh hi (1Thess. 4: 17).\nGimna Sagihte A Khiatna\nGimna sagihte a tun ciangin mite in amau deihtelna tawh Pasian maw, Babylon a teel uh kithei ding uh hi. Khrih in tu-in hong pai ding hi ta hi. Ama hong pai ma-in siatna huihpi kilenkip lai-a, Khrih hong pai ciangin tua huihte kikhahkhia ding hi (Mang. 7: 1-3).\nMang. 15:1; 7: 1-3; 14: 9, 10 sim in. Koi bangin Egypt gam sung gimnate leh hun nunung a gimna sagihte’ deihna, khiatna in kizopna nei hiam?\nGimna sagihte a nunung pen gimna kici hi. Bang hang hiam cihleh tua gimnate in pengkul sagihte khit ciangin a tung ding gimna hi. Pengkulte in Khristian pawlpi tangthu khempeuh huam khin a, ahi zongin ciangtan nei hi. Hotkhiatna thu kigen hun sung, mawhmai nading nget hun om lai sung mahin pengkulte kitum hi (Mang. 8: 2-5; 10: 8 – 11: 14). Pengkul sagihte pulaak thu in hehpihna leh Pasian a langpang mite in a mawhna uh kisik hun ngahlai uh hi. Ahi zongin gimna nam sagihte in Jesuh hong pai madeuhin hong tung ding a, kimkhat in leitung khempeuh huamkha ding hi.Tua gimnate in Pharaoh bangin lungkhuahin, a mawhna uh kisik nuam lo mite in thuak ding uh hi (Mang. 16: 11). Pasian hehna i cih in mihingte’ deihtel mawhna hangin Pasian in a thukkikna hi (Rom. 1: 26 – 28). A mangthang ding mite in amau deihtelna gah tu-in a at ding uh hi ta hi.\nMang. 15: 5-8; Pai. 40: 34, 35; 1Kum. 8: 10, 11 sim in. “ Kuamah in biakbuk sung lut thei lo hi,” cih thu in gimna sagihte in bang hun ciang tung ding hiam?\nKuamah in biakbuk sung lut thei lo hi, cih thu in (Mang. 15:8) hehpihna kong kikhak hun pulaak hi. Khrih in vantung biakbukah mawhnei mite aa dingin mawhthuumsakna nei-in, a palaai nasep hun bei ding hi ta hi; hehpihna hun a bei ding hi ta hi. Tua hi-in gimna sagihte in mawh kikhel nading hi lo hi. Babylon tawh kipawl mihingte’ lungtangkhuahna kilangkhiat nading hi.Tua gimnate hangin Pasian langpang zaw semsem ding uh hi.\nNa kimlepaam en lecin siatna khang semsem hi, cih na thei ding hi. Gimna sagihte a hong tun nai lohna thu in Pasian’ hehpihna leh a lungduai-na hong hilh hi lo hiam?\nA Nunung Pen Gimna Hong Tunna\nKhrih in vantung biakbukah mawhnei mite aa dingin mawhthuumna, palaai nasep a zawh ciangin, tawntung sihna maw, tawntung nunna, mimal khempeuh tun nading kikipsak hi. Hotkhiatna langpang mite in Pasian’ hehna khempeuh thuak ding uh hi ta hi. Gimna sagihte in Egypt gam sungah kibua gimnate kilangsak kik hi (Pai. 7 – 11). Egypt mi khempeuh in tua gimnate thuak kha uh hi. Israel mite ahihleh tua gimna tawh kipelh uh hi. Gamna 1- 4 in sapi tawh kipawl mite tungah tung ding a, ahi zongin Pasian tawh kipawl mite in tua gimnate tawh kipelh ding uh hi. Tua gimnate hangin Pharaoh lungsim lungkhuah zaw semsem hi. Egypt pasiante in tua gimnate dal zo lo uh hi. Tua bang mahin gimna sagihte in sapi bia mite lungsim khuahsak zaw-in, Babylon’ vangliatna in amaute honkhia zo lo ding hi.\nMang. 16: 1- 11 sim in. Bang thu piang hiam? Koi bangin tua thu kipulaak hiam?\nGimna 1-4 in a huampi-in leitungah kibua hi. Gimna lianpi piangin, sapi tawh kipawl mite in mei-mapi vei uh hi. Gimna nihna leh thumna in tuipi leh guitui khempeuh sisan suaksak hi. Tuidawn ding om keileh mihing kinungta lo ding hi. Gimna li-na ciangin ni sa mahmah ding a, ni sa thuak zo bang mah om lo ding hi. Tua bang gimna om taleh a lungtang uh khuah semsem ding hi. Pasian mawhsak ding uh a, langpanna kampau ding uh hi. A kisik kuamah om lo ding uh hi.\nMang. 16: 10, 11; Pai. 10: 21 – 23 sim in. Gimna nga-na in sapi tokhom susia hi. Satan in sapi leh a pawlte kisiat nadingin bawl hi (Mang. 13: 2). Satan in gimna sagihte dal zo lo hi. Babylon in tua bang gim thuak mite honkhia zo lo ahihlam amaute in theitel uh hi. Tua hi taleh, amaute in Pasian langpan uh hi; a thuak uh gimnate in a lungsim uh khel zo lo hi.\nKoi bangin gimna thuak ta lehang, Pasian’ hong itna in eite aa dingin kicingin, Amah in muantak cing hi, cih theitelin Topa tawh nungta khawm ding i hiam?\nEuphrates Guntui Kang\nMang. 16:12; 17:1, 15 sim in. Euphrates gun in bang limcing hiam? Gimna sagihte siksanin Euphrate guntui kanna-in a thupi bang pulaak hiam?\nThuciam Lui sungah Euphrates gun in Israelte’ galte – Babylon leh Assyria mite khuasakna gun khat hi (Isa. 7:20; Jer. 46:10). Tua gun in Babylon gam kantanin Babylon khuapi aa dingin manpha mahmah gun khat hi. Bang hang hiam cihleh lokhawhna leh dawntui nakpi khat hi. Babylon in Euphrates gun lo-in nungta zo lo hi.\nHunung a Babylon in Euphrates a kipan gun tuamtuamte hangin nuamsa hi (Mang. 17: 1; Jer. 51: 13). Mang. 17: 15 in Babylon kingakna guntui in Babylon panpih kumpite, ukna neite limcing hi. Gimna gukna in Cyrus makai-in Persia galkapte in Babylon a zawh pulaak hi (Dan. 5). Tangthukan minthang Herodotus, Kumpi Belshazzar leh a nasemte in pawi a bawl nitakin, Persian galkapte in Euphrates gun mundangah hei-khia uh a, tuidung zui-in, kuama theihma-in Babylon khuapi sung lut thei uh hi, ci-in pulaak hi.\nMang. 16:12 sunga Euphrates guntui kang in Babylon kisiatna ding limcing hi. Euphrates in Babylon a panpih kumpite, ukna neite limcing hi; Euphrates guntui kanna in Babylon a panpih khempeuh in panpih nawnlo-in Babylon kisia ding hi. Leitung gimna tam semsemin leitung mite in Babylon huhna beel ding uh hi. Ahi zongin gimna nga-na in Babylon’ thuneihna suksiatsak ahih manin Babylon huh ding lametna in a mawkna hi. Tua hangin amaute in Babylon nusia ding uh a, Babylon kisia ding hi (Mang. 17:16). Ahi zongin amaute in Pasian leh a mite a langpan khawl tuan lo ding uh hi. Satan in Pasian langpang dingin leitung mite kaikhawmin a hanciam a mawkna suak ding hi.\nKoi bangin mihing tungah kinga-in muanna in kisiatna hong suak thei hiam?\nA Nunung Pen Satan’ Khemna\nEuphrate guntui kang in ‘nisuahna lampan kumpi hong khankhiat nadingin lampi sialkholsak hi (Mang. 16:12). “Nisuahna lampan kumpi’” in Babylon a do ding Cyrus le a galkapte hi (Isa. 41: 25). Tua bangin Babylon a zawh uh ciangin Pasian’ mite in amau gamah vaciah kik thei uh hi (Isa. 44: 27, 28). Tua in Euphrates guntui kang in hun nunung a Pasian’ mite a honkhia ding nisuahna lampan hong pai limcing hi.\nNisuahna lampan kumpi in Khrih leh ama vantung mite hi (Mang. 16:12). Khrih in vantungmi honpi tawh hong pai ding a, Satan nasep khempeuh susia ding hi (Mang. 17:14). Jesuh in puan siangtho, puankaang silhin vantungmi honpi makaih ding hi (Mang. 19:14). Mang. 19:8 sung a kipulaak mopuanpaak silh Tuuno in Jesuh hi. Mang. 7 sung a 144000 in Satan tawh kido mi siangthote hi.\nMang. 16:13, 14 sim in. A nunung gal a do dingin uiphuk tawh kibang dawi-te in bang sem uh hiam? Koi bangin Satan in vantungmi thumte’ thupuak zuau thu tawh helhzau hiam?\nTua kam sung pan a pusuak dawi gilo thumte in Satan’ khutzat vive hi. Tuuno mel pua sapi in dawi tawh kiho-theihna a kipan nalamdang tuamtuam a bawl thei dingin Satan in panpih hi (Mang. 13: 13, 14). Leitung mite in a nungta Pasian bia lo-in Satan bia dingin a zawlna dingin Satan in nalamdang tuamtuam bawl hi; nalamdang tawh mite hong khem hi (2Thess. 2: 9-12).\nUiphuk tawh kibang dawi gilote in hotkhiatna thu man lo a pulaak mite limcing hi. Amaute in Pasian’ mite bawlsia uh hi.Leitung kumpite, ukna nei mite in Satan tawh kipawlin Pasian’ mite do-in bawlsia uh hi. Tua bangin Pasian’ mite do ding uh a, tua in Armageddon kici hi.\nA Nunung Pen Galdo Dingin Kigawm\nMang. 16:16 sim in. Bangci bangin Satan in Armageddon galdo dingin leitung mite kaikhawm zo hiam?\nDawi tawh kipawl nalamdang tuamtuam in leitung mite hong zo ding hi. Hotkhiatna nial ahih manun mi tampi in Satan khemna nalamdang um ding uh hi (2Thess. 2: 9-12). Satan leh a pawlte in Pasian’ mite do dingin, Armageddon munah kituah ding uh hi. Hebrew pau Armageddon a khiatna in “Megiddo mual” cihna hi. Megiddo in Jezreel zangkuam, ahih keileh Carmel Mual bul a om Esdraelon zangtaam khat a om kulh tawh ki-uum khuapi lian khat hi ding hi. Esdraelon zangkuaam in Israel tangthu ah gal phualpi khat hi (Thkn. 5:19; 6:33; 2Kum. 9: 27; 23: 29, 30).\nMangmuhna Bu in Israel tangthu-ah galphualpi Armageddon siksanin hun nunung ciangin Pasian leh Satan kido-na pulaak hi. Leitung mite in Satan ukna nuai-ah kipumkhat uh hi. Megiddo in Carmel Mual hi kha ding hi. Tua mun in kamsang Elijah leh Baal kamsangte kido-na mun in Israel tangthu ah mun thupi khat hi (1Kum. 18). Hih kido-na in Pasian tawh kisai kido-na hi. Vantung pan meikuang khia-sak in Pasian man hi ding hi; Amah bek mah kibia ding hi, ci-in kithukim uh hi. Leitung pan sapi in Pasian’ nasep bangin vantung pan meikuang kia-sak dingin hanciam hi. Tua bangin nalamdang bawl dingin kiphal hi leh, Baal pasian in leitung mite hong khemin uk ding hi (Mang. 13:13, 14).\nArmageddon in Middle East gam a piang ding kido-na gal hi lo hi. Armageddon in Khrih leh khuamial ukte kido-na, a kimu thei lo kido-na hi ding hi (2Kor. 10:4). Hih kido-na in a tawntungin na khempeuh a uk ding lahtelna hi ding hi. Carmel Mualah kido-na bangin Pasian in khuamial ukna neite a suksiatna hi ding hi.\nMi tampi in tuhun Middle East gamah kido do-nate in Armageddon a bei-na ding hi ding hi. Mi tampi in Armageddon hong tun ding hun sehkholin, a kum, a kha genkhol uh hi. Ahi zongin tua bangin piang lo hi. Koi bangin tua bang upkhialhnate tawh kipelh ding i hiam?\nNgaihsutbeh Ding: Dawi gilote in amau vangliatna tawh a lauhuai, dipkuathuai nate vantungah hong kilanghsak ding hi. Dawi gilote in leitung mun tuamtuamah kizel khin uh a, Satan tawh kipawlin, vantung ki-ukna langpang dingin minamte hong khem ding hi. Satan’ khemna sungah leitung makaipi-te, ukna nei-te ukna nuai hi ding hi.\nSatan in ama siamtawp sit lo-in amah leh amah in Khrist kineih hi. Pawlpi in Khrih mitsuan in mainawt ding kisam hi. Tua in ama lametna hi. John genkholh bangin Satan in Khrih kineih-in mun khatkhatah vantungmi kineihin ama vangliatna kilangsak ding hi (Mang. 1: 13 – 15). Vangliatna tawh Satan in van panin hong kumsukin, awging ngaih mahmah tawh “Khrih hong pai ta hi. Khrih hong pai ta hi,” ci-in kiko ding hi. Mi tampi in ama mai-ah kunin bia ding hi. Honpa Khrih bangin hehpihna kampau ding hi; natna damsak ding hi; Khrih kineih ding hi. Sabbath panin Sunday ah thukham ka laih hi, a zui mi khempeuh tungah thupha om ding hi, ci-in pulaak ding hi. Sunday a nial teitei mite in Pasian langpang hi-in, gimna thuak ding uh hi, ci-in genkhia ding hi. Hih in a lian mahmah khemna hi ding hi.” Ellen G. White, The Great Controversy, 624.\n1. Mang. 16:15 in Khrih in Armageddon kido-na aa ding kigingkhol dingin a hong hilh ngaihsun in. Laodicea tungah Khrih thuhilhna tawh kibang hi (Mang. 3: 18). Koi bangin Laodicea tung a thuhilhna in a nunung pen Satan hong do-na lianpi nawktan zo dingin hun nunung a Pasian’ mite hong kigingkholsak thei ding hiam? Bangci bangin mimal nunzia ding hong hilh hiam?\n2. Puankaang in Khrih’ dikna limcing hi (Mang. 3:4, 5; 19:7). Puansilh bangin Khrih’ dikna a silh mite bek in a nunung pen Satan hong do-na zo ding hi. Koi bangin tua puanpaak silh ding na hiam? Bangci bangin Tuuno si tawh kisawpsiang ding na hiam?


url: =A hunzui thu taangkona pawlkhat ~ Florida Thupuak :: ZOMI DAILY\nposted on 1 July 2017 at 9:55 pm Lomkholna: News, Zomi\n1. South Florida aom Myanmar Mission Church (MMC) pawlpi in 2010 kum a kipan tuciang dong aneih ahi, “Zomi School Of Language and Literature” (ZOSOLL) ci-a Zolai sinna sang maikha sung July 4 pan 8 ciang nei ding uhhi.\nHih sangah Zolai leh Pasian thuthuk te asin nuam, akah nuam Zomi naupang khempeuh ki sang ding hi cih, thumanpha za ihih manin lungdam huai mahmah hi.\nSang tawh kisai in a kician zaw-a atheinuamte in pawlpi siapa tungah ki kan thei hi cih thu ki za hi. (MMC pan)\n2. Hih MMC Pawlpi in tulai khangnote in Pasian thu lam ah hat in, Pasian thu theihtelna ah hong khan’tohna ding deihsakluatna leh veina lianpi tawh “YOUTH FOR CHRIST” cih conference khat July 13 pan 15 dong nei ding hi.\nHih conference ah sun nai 2:00pm pan nai 6:00pm ciang Pasian kammal thu sinna leh nitak nai 7:00 pm pan nai 9:30pm ciang biakpiaknate om ding-a, nai 6:00pm pan 7:00pm kikal sungin tentan kah khempeuh leh nitaak kikhopna ah kihelnuam in nitak-an a ne manlote ading nitak an vakna om ding hi. Zomi khangno khempeuh ki hel thei hi cih thu ki za hi. (MMC pan)\nRelated: Sihkohna le dahpihna: Rev. Tun Khan Zam (Tungzang)\n3. June 27, 2017 ni-in Pasian leenggah huan ah kum tampi asem Tungzang khuami Rev. Tun Khan Zam (Jireh AG Pawlpi kem siapa) in pumpi damlohna tawh Yangon khuapi pan lametlohpi-a, hong nusiatvatna hangin, a nusiat azi ata-te tawh ki bangin ka dahkhopna leh ka khuangaihpihna uh hih Florida thupuak pan in hong pulaak khia uh hi. (FB pan)\nPrevious: ZIUSA 2017 kumcin Khawmpi hong kah un\nNext: Malaysia, Perak State sungah Operasi kibawl in gamdangmi 35 kiman